Aurrekariak « pakeabizkaia.com\nProatik nabigazio eta erronka berriak dauzkagu eta ziur gaude itsasoa eta bela zaleei emozionatzen jarraituko zaituztela.\nPAKEA proiektua 2004an hasi zen, Unai Basurkok zuen ametsa errealitate bihurtu zedin: munduari bira belaz bakarrik ematea.\nBaina amets honen helburua hasieran ematen duena baino sakonagoa da. Unaik bere\nospearen bitartez nahi zuena, eta oraindik lortu nahi duena, bela gizartean ezagutzera\nematea eta kirol hau ospetsua bihurtzea da, horrela itsasoarekin eta honi lotuta dagoen\ngure kulturarekin daukagun harremana berreskuratzeko.\nHalaber, proiektuaren helburu garrantzitsu bat gazte eta ez hain gazte direnei gainbeheran dauden ezinbesteko baloreetan heztea da: laguntasuna, ingurumena errespetatzea, itsasoa gozatzea, bizikidetza, familia arteko harremanak …\nUnaik bere ontziaren eraikuntzan hartu zuen parte, OPEN 60ª, Sidney inguruko ontzigintza batean; Behin eraikita zegoenean bakarrik izena falta zitzaion. Lehenengo planteatu zen izena Pakea edo Bakea izan zen, eta ez zen gehiago eztabaidatu. Horrela, PAKEA belaontziarekin mundu osora zabalduko da PAKEA modu sinboliko batean eta pakea, hemen edo munduko edozein txokotan ongietorria izango da beti.\nUnai Basurko (Portugalete, 1973ko Urtarrilak 4) PAKEA BIZKAIA proiektuaren arduradun nagusia da. 35 urterekin nabigatzaile profesionala eta estatuko bela ozeanikoan markarik hoberena lortu zuen, Velux 5 Oceans txapelketan hirugarren postua lortu zuelarik. Geroago, Vendée Globe txapelketan hartu zuen parte, munduari itzulia ematen bakarrik baina eskalarik gabe.\nTxiki-txikitatik hasi zen Unai Basurko nabigatzen eta ordudanik, 500 estropada baino gehiagotan parte hartu du eta 150.000 milia baino gehiago nabigatu ditu,\nErrekorda Bilbar txapelketan (Bilbao-Bartzelona), 2004\nSolitaire du Figaro lehiaketan parte hartzea, 2003\nBigarren postua IMS World Championships, 2002\nEspainiara itzulian parte hartzea, 1999\nIrabazlea errekorda biko nabigazioan Trans Tasman Race, 1998\nPlaymouth-Donostiaren irabazlea, 1998 ·\nCommodores koparen irabazlea, 1997\nOpen 60 ‘Pakea Bizkaia”\n15. postua Transat Jacques Vabre txapelketan, 2007\nHirugarren postua Velux 5 Ocenas, 2007\nVendée Globean parte hartu, 2009


Julio Ibarra. Metro Bilbao-ko komunikazio-burua: Bilboko Metroa arima bako garraioa da; hori da nire kritikarik handiena, eta neurri batean konpontzen saiatuko naizena - Euskonews\n349 Zenbakia 2006-05-26 / 2006-06-02\nJulio Ibarra. Metro Bilbao-ko komunikazio-burua: Bilboko Metroa arima bako garraioa da; hori da nire kritikarik handiena, eta neurri batean konpontzen saiatuko naizena\nBilbon jaioa, –“santututxar petoa”, beraren hitzetan-, Sopelan bizi da Julio Ibarra gaur egun. Eta hain zuzen, herri horretako Udaletxe aurrean egin dugu hitzordua, bertako agintariekin zeukan bileraren ostean. Sopelako kaleetan, izan ere, eguneroko hizpide dugu Metroa, baita lantzean behin Udaletxeko osoko bilkuretan ere, elkarrizketan zehar ikusiko denez. Baina beste ezer baino baino lehen, elkartu gaitezen Ibarrarekin. Dotore dago, traje ilunez jantzita; arratsaldeko seiak dira, baina haren agendan betekizun ugari dago oraindik, gaurko eguna agortu aurretik. Ez daki, hala aitortu digu geroago, inolako eskaerari ezetz esaten. “Eta esaten badut, benetan ezin dudalako da”. Orain gutxi, esaterako, Athleticeko prentsa bulegoarekin aholkulari lanak egiten hasi da, musu truk. “Astakeria itzelak esan dira horretaz: komunikazio zuzendaria, koordinatzailea, ‘pluriempleo multimillonario’. Lagundu besterik ez dut egiten. Ez daukat kontraturik, eta ez dut dirurik jasotzen”. Agenda ondo beteta daukala frogatzeko-edo, ETBko aurkezle ohiak eskuko telefonoari iltzatuta egin du hurbileko taberna baterainoko bidea. Azkenik, guri eskaini digu arreta osoa. Metroko komunikazio-buruarekin gaude eta geltokia ez dago urrun. Lehenengo galdera ia ezinbestekoa da.\nZelan etorri zara?\nAutoz. Gauza asko egin behar izaten dut, eta Bizkaia osoan zehar gainera. Horregatik behar dut autoa.\nSaiatzen naiz egunero lanera metroz joaten, baina…\nMetro Bilbaon lan egin aurretik ere saiatzen zinen?\nBai. Adibidez, San Mamesera metroz joaten naiz. Tranbia ere asko erabiltzen dut, lehiakideak dira baina…\nMetroaz hitz egiten hasi gara, baina nik ETBko kontuak jorratu nahi nituen lehenengo, horrexegatik ezagutzen zaituzte-eta gehienek… Nork eta nola aukeratzen ditu telebistako albistegietako esatariak?\nNire kasuan, halabeharrez gertatu zen. 20 urterekin, ikasketak amaitu baino lehen beraz, Radio Euskadin hasi nintzen bekadun. Handik ETBra joan nintzen, eta orduan proba batzuk egin zituzten, jarraitutasun-aurkezleak aukeratzeko. Gaur egun ez da halakorik existitzen, baina garai hartan bai. Badakizu, pelikula amaitu eta aurkezle bat agertzen zen pantailan, esanez: “Eta ondoren, albistegia ikusiko ahal izango duzue eta gero ez dakit zein telesail. Arratsalde ona pasa”. Hori zen aurkezle haien lana, eta horretarako proba batzuk egin zizkiguten eta nik gainditu egin nituen. Lan horretan hasita nengoela, istripu bat izan zen: gaueko Teleberria aurkezten zuenak, Javier Meauriok -orain Diario Vascon lan egiten du-, betxindorra-edo eduki zuen begian. Ez zegoen momentu horretan aurkezlerik, eta jarraitutasunean nenbilenez, niri esan zidaten: “Hi, hartu korbata bat eta hasi hau aurkezten”. Hola hasi nintzen Teleberrian, eta hiru urte eman nituen. Amaitu egin zen kontratua -garai hartan hiru urteko kontratuak ziren-, eta irratira bueltatu nintzen. Urte batzuk igaro eta gero, berriro bueltatzeko esan zidaten, eta hala egin nuen, albistegia aurkezteko eta editatzeko.\nEta zer eduki behar da kamera aurrean ondo emateko, aurkezle ona izateko?\nUste dut… bueno, uste ez, jakin bakadit komunikatzeko gaitasuna izan behar dela. Ez da, argi dago, ederra izan behar, edo modeloa izan behar… Hori beste saio batzuetarako da. Batez ere, komunikatzeko daukazun gaitasuna hartzen da kontuan.\nEder-ederrik ez beharbada, baina itsusi-itsusirik ere ez dut ikusten nik telebistetan…\nHara, begibakarra den bat ez, baina bestela… Pertsona atsegina bazara kamera aurrean, hurbiltasuna lor badezakezu ikusleekin… hori bestea baino garrantzitsuagoa da.\nKazetari-dohainek ere izango dute zeresana…\nHori ere inportantea da, baina kontu bat aurkeztea da, aurkezte hutsa, eta bestea… Nik albistegia zuzentzen badut eta zuk aurpegia besterik ez baduzu ipintzen, kazeteri lana neuk egingo dut eta zuk nik jartzen dizudana irakurriko duzu. Hori aukera bat da, eta beste bat pertsona berak aurkeztea eta zuzentzea. Hori izan da nire lana.\nEdozelan ere, erreflexu onak eduki beharko dira askotan. Albistegia hasita dagoela garrantzi handiko berri bat ailegatzen bada aurkezlearen mahaira, hori ezin da edozein modutan eman…\nNoski. Inprobisatzeko gaitasuna, momentu bakoitzean zein doinu erabili behar den jakitea… Ezuste horiei aurre egiten jakin behar da. Horretarako ere probak egiten dira. Ustezko egoerak ematen zaizkio kazetariari, larriak edo zailak, eta hor erakutsi behar da norberaren trebezia.\nHerri honetan, bada, albistegi bereziak maiz izaten dira, eta orduz kanpokoak eta azken ordukoak… Urteotan, zeu izan zara halako gehien eman duenetako bat ETBn. Gustura?\nBai. Gainera, hamar urte eman dut horretan eta askotan esaten dudan bezala, orain dela sei-zortzi urte Euskadik Vietnam ematen zuen. Gaur egun gauzak baretu dira, baina garai hartan…\nHain zuzen ere, orain dela zapzi urte ETAren su-etena egon zenean, komunikabide batzuei leporatzen zenien bake prozesua oztopatzea. Berriro gaude bake prozesu batean, berriro su-etena. Zelan ikusten dituzu komunikabideak orain?\nNik uste, bidaia luzea egin dugula ordutik hona, eta denek eduki dutela ikasteko aukera. Lehengo egoerarekin konparatuta hobeto gaude, baina horrek ez du esan nahi denek ulertu dutenik bake prozesu batek denon laguntza behar duela, eta ez bidean harriak ipintzea.\nETBn ere zeozer ikasi da?\nBaietz uste dut. Denon lanari esker zerbait aurreratu da. Nire garaian, ni saiatu nintzen beti duintasun profesionalari eusten. Jarrera horri eusteak “makilkada” asko ekarri zizkidan, baina pentsatzen dut beste batzuk ez zirela ausartuko halako jarrera bati eusten, eta nirea ikusita orain ausartuko direla, ezta? Beti egoten da aurrerapausurik.\nMota guztietakoak. Ia-ia astero edukiten nuen mahai gainean agindu bat, nire nagusia Legebiltzarerra joateko, nik zerbait esan nuelako azalpenak ematera. Sozialisten edo popularren eskariak izaten ziren, PPrenak batz ere. Beste alde batetik, mehatxu asko, telefonoz. Faxistenak. Azkena izan zen ETAk martxoaren 11ko zera horrekin zerikusirik ez zeukala esateagatik. Mehatxu larri bat jaso nuen, eta epaiketa eta guzti egin zen. Mehatxu egin zidana goardia zibila zen.\nHorrek guztiak “lagundu” egin dizu ETB utzi eta lan berri honetara etortzen?\nBaina ez duzu ukatuko lasaiago bizi zarela orain…\nKazetari batentzat, jende aurrean lan egiteak, telebistan edo irratian, baina batez ere telebistan, abantaila batzuk dauzka eta kontrakoa ere bai. Jendeak pentsatuko du: Teleberriko tipoa, kristorena, fama, arrakasta… Hori alde bat da, ilargiaren alde argia, baina badago alde iluna. Euskal Herrian oso egoera berezia daukagu, eta garai batean ETAk eskutitzak bidaltzen zituen komunikabideetara. ETBra ere iristen ziren, eta horrekin batera bestea, lehen esan dizudana. Baina beti azpimarratzen da ETArena, alde bakarra, inoiz ez da azpimarratzen Goardia Zibilaren aldetik edo estatuaren aparatuaren aldetik beste presio batzuk jasotzen direla. Dena den, ez nau horrek bultzatu telebistatik alde egitera. Maila jakin batean dagoen kazetariak jakin egin behar du presioa jasaten, eta egunero gaueko Teleberrian agertzeak mota guztietako presioak sortzen ditu. Ez bazara gai hori bere neurrian hartzeko, egin ezazu beste gauza bat.\nInbidia eman dizu orain gutxi arte zure lankideak izan direnak ETAren su-eten iraunkorraren albistea ematen ikusteak?\nInbidia ez, baina bai iragan-mina. Bizitza osoa ematen duzu hor, kazetaritza munduan, eta albiste guztietan “albisteena”, beti emateko gogoa eduki duzun hori, ezin eman… Gainera neuk eman nuen Lizarra-Garazi garaiko su-etenaren berria, eta hura ez zen behin-betikoa izan, oraingoa bai. Nostalgia apur batekin bizi dut hori guztia. Baina tira, ondo...\nBai orduko su-eten hura, bai oraingoa, bai bestelako albiste larri batzuk direla-eta (irailaren 11ko edo martxoaren 11ko atentatuak, kasu baterako), telebistako kazetariak luze izaten ditugu pantailan, etengabeko albistegi bereziak direla eta ez direla… Kazetariak oso protagonista bihurtu dira?\nBai, eta gainera, McLuhan ospetsuak esaten zuen moduan, sarritan gertatzen da “hedabidea mezua dela”. Momentu bat iristen da, non hedabideak mezua estaltzen duen. Azken batean, zeu zara gizarteari zer ari den gertatzen esaten diona, eta horrek protagonismoa ematen du. Gainera, esaten duzunaren arabera, edo nola esaten duzun, edo nola moldatu zaren momentu larri horretan…\nBaina hori ona ala txarra da?\nArdura izugarria da, zure jendea delako, zure audientzia, zure familia, zure lagunak…\nBilboko metroko komunikazio-burua zara orain. Eskaintza heldu zitzaizunean, oso luze pentsatu behar izan zenuen baiezkoa eman aurretik?\nEz. Azken aldian hamar urte emanda nituen, eta azkeneko bietan-edo banengoen pentsatzen denak daukala bere sasoia, eta telebistan batez ere. Telebistan dabilen profesional batek jakin behar du zein den momenturik egokiena halako aldaketa handi bat egiteko.\nBai, eta oso desberdina da telebistatik ondo irtetzea, edo bota zaituztelako irtetzea. Entrenatzaileak taldea uzten duenean, taldea Txapeldunen Ligan utz dezake, edo bigarren mailan. Nik hamar urte eman ditut Teleberrin, eta 10 urte horietan liderra izan naiz, Txapeldunen Ligan nengoela esan daiteke. Eta argi neukan ondo irtetzeko moduko momentua aukeratu behar nuela, aukeratu ahal izango banuen behintzat.\nBezeneukan asmo zehatzik lan berria aukeratzeko, bazenekien gutxi gorabehera zertan jardun nahi zenuen?\nEz. Baina argi neukan komunikazioarekin zerikusia eduki behar zuela. Hori baita, azken batean, nik egiten dakidana. Hamazortzi urte eman ditut informazio munduan, baina komunikazioak baditu beste esparru batzuk, eta egia esateko ez ditut beste esparru horiek landu orain arte, nahiz eta publizitzate lizentziatua izan, eta doktoregoa marketinaz egin. Aukera suertatu zait komunikazioaren beste esparru horiek jorrazteko, eta baliatu egin dut.\nZure lanaren zati handiena, orain, komunikabideekin egotea da, edo bestelakoa?\nBiak batera. Nik diseinatu behar ditut Metroaren marketin kanpaina guztiak, publizitate kanpaina guztiak, eta komunikazio orokor kanpaina guztiak.\nMetroaren irudi osoa, azken batean…\nHori da. Orduan, batzutan komunikabideekin egon behar naiz harreman zuzen-zuzenean, eta beste batzutan ez.\nLehen kazetaria zinen eta orain ere bai. Lehen komunikabide batean, orain komunikabideetan aritzen direnekin… lehian?, harremanean? Arerioak dira orain kazetariak, edo lagunak? Zer dira?\nHara, orain beste alde batetik ikuste dut errealitatea. Komunikabideetan hainbeste urte eman eta gero, kazetariak nire lagunak dira, baina beste modu batez hitz egiten dut haiekin. Orain “neurea” saldu behar diet kazetariei, lehen zuzen-zuzenean saltzen nien ikusleei.\nBaina zuk badakizu kazetariak, zuregana galdezka doanean, zer jakin nahi duen. Eta beharbada zuk esan nahi ez duzun hori da, estali nahi duzun hori.\nBai, nik esan nahi ez dudana, horixe jakin nahi du berak. Normala da. Baina Metroak, eta egia esateko horregatik azkenean aukeratu nuen eskaintza guztien artetik, oso irudi ona dauka gizartean. Gauza bat da zuk esaten duzuna, eta beste bat nola hartzen duen gizarteak zuk esandakoa. Metroak 10 puntutik 8´5eko kalifikazioa dauka; oso kalifikazio altua da.\nGuk egiten ditugun inkestetatik ateratzen da.\nOrain dela gutxi arte, ezin zen Metroko irudirik zuen baimen barik, baina debeku hori deagertu berri da. Zerikusirik eduki duzu horrekin?\nNeuk kendu dut debekua, izan ere. Hona iritsi nintzenean, gauzak nola zeuden ikusteari ekin nion. Nire arduretako bat bezeroari arreta da, eta konturatu egin nintzen askotan errepikatzen zela kexa hori: ezin argazkirik egin, ezta kanpoaldean ere, geltokien sarreretan. Eta galdetu nuen: zergatik dago debeku hau? Segurtasunagatik omen. Baina hori garai batean izan zitekeen, gaur ez. Gainera, Metroa erakargarria da jendarentzat, turistentzat. Koadrilla bat geltoki baten kanpoaldean jartzen bada argazkia egiteko, eta goarda badator errieta egitera, hori izango da etxera eramango duten souvenirra: goarda horrek egindako errieta. Eta guk ez dugu ezer irabazten horrela. Beraz, neure argudioak eman nituen eta zuzendaritzak onartu egin zuen debeku hori kentzea.\nSopelan bizi zara orain dela hamar urte. Herri honetan, hain zuzen, eztabaida handia dago metroaren ordutegiak direla eta. Gaia Udaletxera ere heldu da, izan ere. Metroa oso gutxitan igarotzen omen dela hemendik (ordu laurdenero edo), maiztasuna handitu behar dela… Herritar legez zer deritzozu?\nOrain dela gutxi egin nuen batzarra alkatearekin alde batetik, eta sortu berria den auzokide elkarte batekin bestetik. Eta egia esateko, oso irtenbide zaila dauka arazoak. Metroaren zuzendaritzaren ustez, puntako orduetan badago oso maiztasun egokia. Ordu horietan, metroak ia 5 minuturo eskaintzen ditu unitateak, Sopelan ere bai. Baina gero, puntako orduetatik kanpo, maiztasuna ordu laurdenerokoa-edo da. Ordu horietan zenbatek hartzen du Metroa Sopelan? 30, 50 lagunek. Eta noski, Metroa jendetzak eramateko garraioa da. Metroa kostatzen dena kontuan hartuta, ez dago hain jende gutxi eramaterik.\nBaina esaiezu 50 lagun horiei beste 50 beharko lituzketela metroa eduki ahal izateko…\nBai, baina alderantziz ere bai. Esaiezu beste guztiei, ordaintzen dutenei, guztion diruz ordaintzen diegula metroa pertsona jakin horiei. Kalkulua eginez gero, horietako baten txartelak 2.000 pezeta (12 euro) balio du. Eta haien “pribilegioa” denon artean ordaindu behar dugu. Hori da Metroaren zuzendaritzak duen pentsamoldea: metro bat jartzeko masa kritiko bat izan behar da. 1.000 edo 2.000 lagun, derrigorrez, hortik behera dirua galtzen da.\nEgiten dituzuen inkestak barne-erabilpenerako izaten dira, ez duzue horien emaitzen berririk ematen normalean. Galdetu egingo dizut hala ere: 8’5 da jendeak ematen dizuen nota, zer dago 10era heltzeko falta den 1,5 horretan?\nBegira: perfekto-perfekto denik ez dago. Luxuzko hotel batera doanak ere, alde egitean inkesta egiten badiote, ez du inoiz 10eko nota ematen. Beti egongo da zer hobetu. Kontuan hartu behar da Metroa garraioa dela. Eta goizero, 8:00etan, sardina baten modura doanak 8,5 ematen badu, horrek esan nahi du beste baldintza batzuetan 10 edo 12 emango lukeela.\nEsan gura dut: urte asko darama Metroak halako inkestak egiten. Eta nago kritikak urtero berbera direla…\nBai, betikoak. “Zergatik ez dago komunik?”, esaterako, eta horrelako beste batzuk. Gauza guztietarako dago erantzun bat. Adibidiez: zergatik ez dago komunik? Segurtasunagatik. Hasierako diseinuan, Foster famatu horrek ez zituen komunak ipini, sugurtasun-neurri modura, eta orain fisikoki ez dago modurik komunak, hodiak… jartzeko hor.\nAskok esaten dute munduko metro gehienekin konparatuta gatz eta piper gabekoa dela Bilbokoa. Non daude grafitiak, gitarra-joleak eta beste metroetan hain ohikoak diren beste gauza batzuk? Etorkizuneko metroa asmatu ote dugu Bilbon?\nArima bako garraioa da, hori da nire kritikarik handiena, eta neurri batean konpontzen saiatuko naizena. Badauzkat proiektu batzuk, eta hau da, gainera, komunikabide bati horien berri ematen diodan lehengo aldia. Beste kontu bat da proiektuok aurrera egingo duten ala ez. Adibidez, asmoa daukat halako gizarte-lana egiteko, eta badaukat abian Arte Eder Fakultatearekiko akordio bat, karrera amaitzear daudenek, ahal den neurrian, euren lana Metroan erakutsi ahal izateko. Oso geltoki ederrak dauzkagu; Sarrikokoa, esaterako, saritua izan da. Bada, erabil dezagun hori halako erakusketak egiteko. Bestalde, asmoa daukat liburutegia eramateko Metrora: liburutegiak jarri Metro barruan, dohainik. Akordioa lortu nahi dut liburutegi guztiekin, agiri bakar batekin aukera hori izateko, bidaiariek literatura ona irakurri ahal izateko euskaraz, gaztelaniaz, inglesez eta frantsesez.\nEgin izan da pare bat alditan, ezta? Ipuin-liburuxka txikiak banatu ziren behin, hogei minututan irakurtzekoak..\nBai, baina hori aldi bakarrerako izan zen. Nik gune batzuk sortu nahi ditut linea osoan zehar, liburuak hartzeko eta gero bueltatzeko. Literatura eraman metroraino. Eta beste proiektu bat daukat musikaren inguruan. Kontserbatorioko jendearekin batera ekitaldiak antolatu nahi nituzke geltokietan. Alde batetik, aukera ematen diezu gazteei beren lana erakusteko jende aurrean, eta gainera erabiltzaileen bizitza alaitzen duzu. Lanera zoaz eta hantxe daukazu harizko laukotea.\nMetroak gero eta erabiltzaile gehiago dauka…\nIaz ia 80 milioi izan ziren…\n… baina hala ere, Bilboko sarrerak autoz gainezka daude momentu oro, eta hiri barruan autoz ibiltzea egundoko pazientzia ariketa da. Nola da posible?\nBada, pentsa ezazu kontrakoa, metroz doazenak autoz joango balira. Guztiz ezinezkoa izango litzateke Bilbon sartzea. Zer gertatzen da? Lehen familia batean auto bakarra zegoela eta orain etxe bakoitzean bi, hiru... daudela. Dagoeneko europarrak gara. Honenbestez, amaitu da elkarrizketa. 28 minutu. Metroak Santutxutik Sopelara heltzeko behar duena baino gutxixeago. Julio Ibarra Lopez (Bilbo, 1965) Kazetaritza ikasketak egin zituen Leioan. “Uste dut 1988an eskuratu nuela lizentziatura, eta gero doktoregoa egin nuen”. Urteetan, Julio Ibarraren lan-jarduera EiTBri lotuta egon da. Bekadun hasi zen, beste asko bezala, Radio Euskadin, eta handik ETBra joan zen, dagoeneko elkarrizketan aipatu dizkigun gorabehera eta guzti. Berriz itzuli zen Radio Euskadira, orduko hartan erakunde-politika sailaz arduratzera, Gasteizen. Irratitik irten gabe, Bilbo eduki zuen hurrengo geltokia, goizeko albistegia zehatzago esateko. Azkenik, ETBra joan zen, arratsaldeko albistegia zuzentzera eta aurkeztera. Iazko abenduan Metro Bilbaon hasi zen lanean, telebistan hamar urte eman eta gero.\nIBARRA LÓPEZ, Julio\nMarian Elorza. Eusko Jaurlaritzako Nazioartekotze Zuzendaria: Euskal enpresak atzerrian errotzeko oztopo nagusiak tamainaren aldetik datoz, baita atzerrian bizi eta lan egiteko prest dauden giza baliabideen eskasiatik ere\nAntxon Aguirre Sorondo. Etnologoa, historialaria eta Eusko Ikaskuntzako bazkidea: Lehen artisautza erabilgarria egiten zen, eta gaur egun, aldiz, artisautza dekoratiboa lantzen da\nSonia Samaniego. Etxebizitza, Berrikuntza eta Kontrolerako zuzendaria: Euskal Autonomia Erkidegoan ahalegin serio eta irmoa egiten ari gara gure egoera inguruan dauzkagun herrialdeenarekin parekatzeko\nJoan Martinez Alier. Ekologismoan eta ekonomian aditua: Jende askok egiten du protesta ondasun naturalen alde, ez ekologista petoak direlako, ondasunok bizirauteko behar dituztelako baizik. Hori da pobreen ekologismoa


Aurrera begira - Jakin.eus\nAurreikus al daiteke pertsona baten etorkizuna? Jakin genezake nolakoak izango ote garen hogei urte barru? Badirudi prebentzioa dela egungo gizartearen obsesioa, mende honetako ametsa, idealik gorenetakoa. Urrutiegi joan daiteke, ordea, etorkizunari aurrea hartzeko helburua. Horren adibiderik eroena 2005ean egindako txosten batean topa dezakegu. Frantziako ikertzaile batzuek hiru urteko ume bat etorkizunean delitugile bilakatuko ote zen aurreikusi nahi izan zuten. Polizia prebentiboa sehaskara! Antza, haurren ezaugarri batzuk ikusita, deabrutxoak gaizkile potentzial gisa sailkatzeko aukera dago. Ondoren, noski, neurriak hartu beharko lirateke gizartearen onerako: antidepresibo, antsiolitiko edo somnifero moduko botikekin medikatu, eta adingabeen jarraipena egiteko ‘portaera txartela’ delakoa ezarri, Sarkozyk, Frantziako presidente ohiak, iragarri zuen moduan.\nUme txiki batek izandako kasketengatik, amorrualdiengatik, delitugile izateko susmoa pairatzera kondenatuko dugu betiko? Txosten horren defendatzaileen arabera, bi eta hiru urte bitarteko haurrek hoztasun afektiboa, manipulaziorako joera, zinismoa eta oldarkotasuna erakusteak moraltasun-indize baxuko umeak direla esan nahi du. Kontuz horiekin! Baina nahikoa irizpide al dira horiek etorkizuneko gaizkileak izendatzeko? Erabateko kontrola ezarri beharko genuke haur horien gainean? Nola interpretatzen dituzte zenbait helduren begiek umeen jokabideak? Ondo legoke, agian, txosten horren atzean dauden ikertzaileek haurtzaroari buruz dituzten aurreiritziak aztertzea. Agian, ez dituzte umeak gehiegi maite. Eta, agian, irakasleak, eskolako psikologoak, medikuak zein gurasoak polizia prebentibo gisa aritzea nahi dute.\nPrebentzioaren ideologia esparru anitzetara zabaldu da eta, berarekin batera, bizitzaren gaineko ikuspegi poliziala.\nTxostenak, zorionez, kontrako ahotsak eragin zituen eta bertan behera uzteko sinadurak bildu zituen komunitate pedagogikoak. Gogor kritikatu zen etiketak jartzeak dakarren estigma, edo haur txikien garapenean epe luzerako botikek izan dezaketen eragin ezkorra. Umeen portaerak, gainera, aldakorrak dira, ez dira zertan betikotu. Prebentzioaren izenean ‘delitugileak’ izatera (hori ere zer den definitzea oso eztaidagarria bada ere) kondenatu ahal ditugu. Kontuz prebentzio psikologikoarekin! Gogoratzen ditut eskola garaiko hainbat saio. Hezitzaileek, adibidez, drogen inguruko hitzaldi prebentiboak ematera etortzen ziren eta oraindik arrotz zitzaigun mundu horrekiko kuriositatea piztea lortzen zuten. Erakarri egiten gintuzten. Hobe da lo dagoen txakurrik ez esnatzea! Hala zioen Sigmund Freud psikoanalistak. Bere ustez, ez dira aurreratu behar buruan oraindik ez dauzkagun kezkak, piztu ez zaizkigun gatazkak, ustez etorriko diren ardura eta arazo posibleak. Norberak aipatuko ditu bere barruko zakurren zaunkak, benetan zaunka ari direnean. Bakoitzari bere arduren erritmoa jarraitzen utzi behar zaio.\nPrebentzioaren ideologia esparru anitzetara zabaldu da eta, berarekin batera, bizitzaren gaineko ikuspegi poliziala. Baina nola gidatu eta zuzendu daiteke pertsona baten etorkizuna? Ekidin daitezke bizitzaren gorabehera guztiak? Galdera horien inguruan aritu zen Freud Analisi amaikorra eta amaigabea idatzian. Bertan, erabateko prebentzioa ezinezkoa dela ondorioztatu zuen: bizitzan beti suertatu daitezke ezustekoak. Ez dago gatazka psikiko orotatik guztiz babesteko modurik, ez daukagu etorkizuna aurreikusteko kristalezko bolarik. Nola ziurtatu daiteke psikoanalizatutako pertsona batek ez duela berriro sufrituko? Ez al da sufrimendua bizitzaren parte? Demagun, adibidez, tratamendu psikologiko baten ondoren pazienteari esaten zaiola: «Kontuz ibili zahartzaroan, zure izaera nartzisista dela-eta bereziki gogorra egingo zaizu eta». Horrela prestatu genezake 50 edo 60 urte betetzen dituen egunerako, eta, prebentzio gisa, noizbait zahartuko dela lehenbailehen onartzera animatu. Baina zein da esandako horren efikazia? Hutsaren hurrengoa. Zugan gatazka hori bizirik egon ezean, prebentzioak hotz utziko zaitu, jasotako informazioak ez zaitu ukituko. Zerbait jakiteak ez ditu aldaketa subjektiboak bultzatuko: hori da Freudek bere pazienteekin izandako esperientziaren ondorio zuzena. Erretzaile batek jakin badaki tabakoak biriketan kalteak eragin diezazkiokeela, baina horrek ez du zertan bere jokabidea aldatu. Gainera, norbaiten etorkizuna gidatu nahi badugu ere, pertsona horren erabakitzeko askatasuna kontuan izan behar dugu. Are gehiago, onartu behar dugu ezinezkoa dela jakitea beste pertsona batentzako zer ote den onuragarriena. Gure ideologiatik baino ez dugu egiten. Furor sanandis-en kontra hitz egiten du, zentzu horretan, Vienako medikuak: sendatzeko gehiegizko grinaren kontra, alegia.\nHorixe dugu egungo adimen artifizialaren leloa: eguneroko bizitzaren erabateko gida algoritmikoa. Asmo onez mozorroturiko tirania digitala, interes ekonomiko pribatuek zuzenduta.\nAurreikuspenaren ideologia asko garatu da marketinaren munduan ere. Gure nahiak aurreikustea eta merkantziak proposatzea da egungo enpresen helburu nagusia. Nola iragarri kontsumitzailearen desirak? Nola detektatu etorkizunean erosi nahiko lukeena? Amestutako bidaia hori, afaltzera joateko gogoko jatetxe hura... Xede horretarako, erabakigarria bihurtu da datu masiboen trataera: data mining edo datu-meatzaritza deritzotena. Horren bidez aztertuko dira, zehatz-mehatz, kontsumitzailearen ohiturak, haren mugimenduaren patroiak ondorioztatzeko eta erosketak proposatzeko. Erabat zaharkitua gelditu da filtrorik gabeko iragarki orokorrak ematen zituen propaganda. Propaganda digitala pertsonalizatuta dago: produktu zehatzak eskaintzen ditu sarean egindako mugimenduen arabera. Txileko bidaiari buruzko informazioa bilatu eta helbide elektronikora bertako hotelen propaganda helduko zaizu. Baina gu geu baino hobeto ezagutuko ote ditu Googlek gure desirak? Google Homek, adibidez, etxeko egongelan izandako elkarrizketak entzun, erregistratu eta, esandakoaren arabera, hainbat gauza proposatuko dizkigu: ikusteko filmak, entzuteko kantak edo afaltzeko pizzeriak. Horixe dugu egungo adimen artifizialaren leloa: eguneroko bizitzaren erabateko gida algoritmikoa. Asmo onez mozorroturiko tirania digitala, interes ekonomiko pribatuek zuzenduta.\nEz da fikzioa, benetako produktuak dira! Gure mugimendu guztiak datu bihurtu nahi dira, ondoren ustiatu ahal izateko.\nBizitza bideratze horren eredu nagusia konektatutako gailu digital berriak dira: smartphonera konektatutako koltxoiak, hortzetako eskuilak, komun-ontziak, baskulak, ispiluak edo bainujantziak, besteak beste. Eguneroko bizitzaren industriari ezin dio gure keinu batek ere ihes egin! Goizean, adibidez, smartphonera konektatutako smart koltxoiak esango digu zer moduz egin dugun lo eta zer egin dezakegun loaren kalitatea hobetzeko; esnatu ondoren hortzak garbitzen ari garela, hortzetako smart eskuilak gure haginen esmaltearen egoera aztertu eta gehien komeni zaigun hortzetako pasta berri bat proposatuko digu; smart komun-ontzian txiza egin eta gernu horren analisia prest izango dugu gure osasun egoeraz denbora errealean jabetzeko; smart baskulan pisatu eta egun horretarako kaloria kopuruaren, dieta zuzenaren eta egin beharreko kilometroen berri emango digu; smart ispiluak proposamen kosmetikoak edo psikologikoak egingo dizkigu gure aurpegiaren analisia egin ondoren; eta, hondartzara goazela, smart bainujantziak esango digu, eguneko eguraldia aztertuta, zein den hoberen datorkigun eguzkitako krema, modurik onenean belzteko. Ez da fikzioa, benetako produktuak dira! Gure mugimendu guztiak datu bihurtu nahi dira, ondoren ustiatu ahal izateko. Eta, keinuen azterketa etengabea egin ondoren, gailuen jarraibide argiak jasoko ditugu: bizitzan aurrera egiteko, ez dugu jada ezer erabaki behar! Oro aurreikus daiteke? Leibnizen metafisikak amestu bezala, mundu posibleen artean hoberena aukeratuko du adimen artifizialak gure ordez.\nBenetan aurreikusi nahi dugu ala ez? Badirudi ziurgabetasuna erabat ekiditea nahiko genukeela kontu batzuetan eta, aldiz, beste alde batera begiratu hainbat kasutan. Zeren arabera?\nJoerak joera, aurreikuspen batzuen inguruan nahiago dugu ezer ez jakin. Nola ulertu paradoxa hori? Benetan aurreikusi nahi dugu ala ez? Badirudi ziurgabetasuna erabat ekiditea nahiko genukeela kontu batzuetan eta, aldiz, beste alde batera begiratu hainbat kasutan. Zeren arabera?\nWaze plataformak, adibidez, trafikoaren egoera zerutik kartografiatzen du eta ibilbide arinagoak iradokitzen ditu. Ez gaitzala auto-ilara batek harrapatu! Erraz onartzen ditugu eta arin makurtzen gara aurreikuspen batzuen aurrean. Ezustekorik ez! Beste batzuekin, ordea, kontrakoa gertatzen da. COVID-19aren pandemia aurretik, besteak beste, baziren aurreikuspen nahikotxo, baina neurririk ez zen hartu gaixoak eta hildakoak egon arte. Anthony Faucik, AEBetako Alergiaren eta Gaixotasun Infekziosoen Institutu Nazionaleko arduradunak, herritarren arteko distantzia fisikoa ezartzeko eskatu zion Donald Trump presidenteari pandemia puntu gorenera iritsi baino hilabete batzuk lehenago. Baina gobernuak ez zuen neurririk hartu: aurreikus zitekeen, baina nahiago izan zuen ez ikusi. Edo adibide argiagoa arazo ekologikoaren aurreko jarreran daukagu. Noiztik entzun dira aldaketa klimatikoaren ondorio katastrofikoak aurreikusten dituzten ahotsak? Eta zein neurri politiko sakon eta zintzo hartu dira horien aurrean? Ez du ematen logika neoliberala horrelako aurreikuspenei kasu handirik egiteko prest dagoenik.\nBeraz, apur bat ilundu egin zait aurreikuspenaren logika. Nahiz eta indibidualki, gailu digital askotarikoekin, ziurtasunaren promesa saldu nahi diguten, ikuspegi politiko kolektiboari begira kontrakoa onartu behar dugula esaten digute –neurririk ez baitute hartuko–. Ziurgabetasuna dabil, azken urteetan, aditu guztien ahotan. Horrekin bizitzera ohitu eta egoera berrietara egokitu behar dugula diote. Egoera berri okerragoetara, noski, nahiz eta ez zaigun, espresuki, horrela esaten. Ziurgabetasun politikoa ekidinezina omen da: klimatikoa, energetikoa, laborala, birikoa, nutrizionala. Aurreikuspena, antza, eguneroko bizitzaren kudeaketa digitalaren inguruan baino ez da egin behar. Ziurtasun indibiduala, beraz, eta ziurgabetasun kolektiboa? Txanpon beraren bi aldeak ote dira kapitalaren logikaren barruan? Indibiduoari dena digitalki aurreikusi eta miopia politikoa handitu!\nAdibide argiagoa arazo ekologikoaren aurreko jarreran daukagu. Noiztik entzun dira aldaketa klimatikoaren ondorio katastrofikoak aurreikusten dituzten ahotsak? Eta zein neurri politiko sakon eta zintzo hartu dira horien aurrean? Ez du ematen logika neoliberala horrelako aurreikuspenei kasu handirik egiteko prest dagoenik.\nNik, berriz, osasun publiko sendo bat aurreikusi nahiko nuke, ospitaleko oheak faltan izango ez dituena. Aurreikusi nahi nituzke, halaber, produkzio eredu batzuk alboratzen dituzten lege ekologiko irmoak. Lan baldintza duinak bermatzen eta desberdintasun ekonomikoak murrizten dituzten politika ekonomikoak. Elkarrekin bizi ahal izateko oinarrizko ziurtasun batzuk, alegia. Den-dena ezingo da programatu, ados; etorkizuna erabat bermatzea ezinezkoa zaigu. Baina, balio politiko batzuk landuta, ziurgabetasun existentziala murriztu daiteke, prekaritatearen mamua apur bat gainetik kenduz. Eguneroko bizitzan inprobisaziorako tarte handiagoak ere zabalduko lituzke horrek. Ezin da planetaren heriotzaren aurreikuspena, adibidez, interes gutxiko aurreikuspen digital ñimiñoekin parekatu. Edo gizaki digitalak gizaki politikoa ordezkatu nahi du?


Euskara eta paleosardoa, senide hurbilak? - GARA\nJuan Martin Elexpuru Filologoa\nEuskara eta paleosardoa, senide hurbilak?\nToponimia txikian milaka dira erro euskalduna dutenak. Leku-izenek garbi adierazten dute hizkuntza aglutinantea zela paleosardoa, euskara bezala\nBetidanik asko idatzi izan da euskararen ustezko senideei buruz. Mende luzez aditu gehienek ziurtzat jo zuten iberiera eta euskara gauza bera zirela, eta Iberiar Penintsulako eta Frantzia hegoaldeko zati handi batean hitz egindako hizkuntzaren azken hondarra zela euskara. Baina XX. mendeko lehen herenean alfabeto iberiarra deskodetu eta testuak irakurtzen hasi zirenean, jabetu ziren ez zela gauza handirik ulertzen euskararen laguntzaz, nahiz eta lexiko eta morfologia alorreko zenbait kidetasun egon. Gaur egun ere jarraitzen du auziaren gaineko eztabaidak, baina, antzak antz, gehientsuen ustea da ez direla hizkuntza-familia berekoak.\nEra berean, oso aspalditik pentsatu izan da Kaukasoko zenbait hizkuntzaren senidea dela, baina badirudi egin diren konparaketa-lan ugariek urruneko senitasuna besterik ez dutela adierazten. Amaziga, etruskoa, zenbait hizkuntza asiar eta siberiar, baita amerindiar ere, begiz jota dituzte hainbat hizkuntzalarik. Orain arte dakigunetik ondoriozta liteke euskara ez dela beti isla izan, oraindik bizirik dagoen zenbait hizkuntzaren senide izango zela antzina-antzina, baina antzak oso txikiak direla gaur egun. Hizkuntzalari gehientsuek diote ez dela garbi identifikatu euskararen senide hurbilik, ez hizkuntza bizien eta ez hildakoen artean.\nBaina gutxien pentsatzen zen lekutik etorri da ezustekoa, Mediterraneoko Sardinia islatik. Cagliariko Unibertsitatean irakasle den Eduardo Blasco Ferrer hizkuntzalariak (Bartzelona, 1956), curriculum zabaleko ikertzailea, �Paleosardo. Le radici linguistiche de la Sardegna neol�tica� izeneko liburua argitaratu zuen 2010eko udazkenean. Liburu hau mugarria izan daiteke paleosardoari buruzko ikerketetan, eta euskararen historiari buruzkoetan ere garrantzi handikoa, ez baita ahaztu behar erromatarrek isla okupatu arte ez zela sekula herri indoeuroparrik Sardinian sartu.\nHizkuntza bat testu idatzirik utzi gabe galtzen denean, toponimia da ia iturri bakarra haren berri jakin ahal izateko. Sardiniarrak aspaldi jabetu ziren toponimia oso berezi baten jabe zirela. Munduko leku gutxitan egingo ziren Sardinian bezalako toponimia-jasotze zehatzak eta argitaratuko ziren hainbeste ikerketa-lan gaiaz. Badute Interneten datu-base bat txapela kentzekoa, euskaldunok inbidiaz eta lotsaz uzteko modukoa.\nSardiniako toponimian latinetik edo erromantzetik datozen izenak gehiengo dira; ugari dira feniziarretik edo punikotik etorritakoak ere, kartagotarren menpe egon zelako isla bi edo hiru mendez erromatarrak heldu aurretik. Baina toponimo asko eta asko, handi zein txiki, ezin dira interpretatu hizkuntza horien bidez, eta aztertu izan dituzten hizkuntzalariek etruskoa, iberiera, libiar-berberea, lidiera eta abarrekin lotu dituzte, eta zenbaitek baita babiloniera edo akadierarekin ere. Euskararekin ere bai izen banaka batzuk, �-ur-� dutenak, esaterako.\nHorrelako gaiei heltzerakoan diziplina ezberdinak ezkondu beharraz mintzatzen zaigu Blasco Ferrer hitzaurrean: �Diziplina-artekotasuna ezinbesteko abiapuntua da gaur eguneko ikerketa paleolinguistikoei ekiterakoan: hizkuntza-substratu bat aztertu nahi duen glotologoak bere gaiaren albo-alorretan sartzen jakin behar du, Historian, Arkeologian eta, gero eta gehiago, Genetika molekularrean�. Ikusten da esandakoa egiten saiatu dela bere liburuan.\nHorrela laburtuko genuke hizkuntzalari katalanaren tesia: euskal lurraldetik joandako migrazio batek populatu zuen isla Mesolitoan (K.a. 8.000-5.000). Geroago ere izango ziren ziurrenik beste migrazio batzuk. DNA mitokondrialaz eginiko azterketek erakusten dute jatorria gune euskal-kantauriarrean duen V. haplogrupoa oso ugaria dela islaren erdialdean. Kolonizatzaileek eramandako hizkuntza, hizkuntzalariek paleosardoa esaten diotena, Neolito osoan eta Brontze Aroan mintzatu zen islan; eta erromatarrek Sardinia okupatu ondoren ere bizirik iraun zuen zenbait mendez konkistatzaileek �Barbaria� deitzen zioten erdialdeko gune zabal batean. Oraindik ere gordetzen du izena eskualdeak. Eskualde honetako zenbait lekutan %40tik gorakoa da erromatarren aurreko leku-izenen dentsitatea.\nEgileak toponimiaren azterketa zehatza egin eta toki geografikoak eta beren izenak metodikoki alderatu ondoren, euskal erro ugari aurkitu du. Batzuk aipatze arren: (h)aran, ardi, baso, berri, bide, ertz, goni (goi), gorri, iri, istil, iz, lats, lur, mando, on, orri, (h)osto, (h)otz, (h)obi, (i)turri, ur, zuri. Herri-izenen artean, besteak beste: Aritzo, Ardaule, Asuni, Goni, Loiri, Luras, Olzai, Orgosolo, Ortueri, Osini, Turri, Ulassai, Uras, Uri, Urzulei... Toponimia txikian milaka dira erro euskalduna dutenak. Leku-izenek garbi adierazten dute hizkuntza aglutinantea zela paleosardoa, euskara bezala.\nLiburua Internet bidez eros daiteke Alemaniako De Gruyter editorialean. Egileak gaztigatzen digu ikerketaren hastapenetan baino ez gaudela oraindik eta alor ezberdinetako ikertzaileen ahalegina behar-beharrezkoa izango dela aurrera egiteko. Eskerrak ematea besterik ez zaigu geratzen hizkuntzalari katalanari hain ikerbide zirraragarria irekitzeagatik.


Ordiziako azokako zozketak bueltan dira - ORDIZIAKO UDALA\nOrdiziako azokako zozketak bueltan dira\nSustapena, garapena eta komertzioa\t 2021.02.08\nOrdiziako Udalak Ordiziako Azokaren marka berria aurkeztu zuen joan den urteko azaroan, eta lehen ekimenetako bat Azokako produktuekin osatutako loteak eta erosketa orgak zozketatzea izan zen. Atsedenaldi txiki baten ondoren, berriro ere abian jarriko da ekimen hau otsailaren 10etik aurrera ekainera bitarte; beraz, asteazken honetako azokan abiatuko den ekimena izango da.\nZozketa bi astean behin burutuko da eta 2 produktu lote eta 4 erosketa orga zozketatuko dira aldi bakoitzean. Berrikuntza bat izango dugu oraingoan, izan ere, Plaza barnean azokaren informazio karpa bat egokituko dugu eta azoka martxan dagoen bitartean, Azokako poltsa berriak eta erosketa orgak erosteko aukera emango dugu, gure erosleak plastikozko poltsak ordezkatzen joan daitezen. Ekimen honen baitan, garaiko produktuen sustapenarekin lotutako edukiak jarriko dira erosleen eskura, hala nola, errezetak, kontserbaziorako irizpideak eta bitxikeriak. Egoerak baimentzen duen heinean, Ordiziako merkatari, ostalari eta kontsumitzaileak protagonista izango dituzten beste hainbat ekimen garatzea da helburua, Ordizian erosi eta kontsumitu eta Ordizia bizi dezagun.\nAdur Ezenarro, Ordiziako alkateak hala nabarmendu du ekimenaren zergatia: “Ordiziako azoka, gure azoka, dugun altxor handienetako bat da. Urtez urte herritarrok bertako produktuak, kalitatezkoak, erosteko aukera eskaintzen da bertan, baina gure baserritarren lana balioan jartzeko ere balio du. Garai zail hauetan inoiz baino gehiago egin behar dugu gurearen aldeko apustua”.


Dantzarte: dantzaren hilabetea Errenterian | Dantzagunea\nDantzarte: dantzaren hilabetea Errenterian\nErrenteriako Udalak, beste hainbat eragilerekin batera, Dantzarte dantza zikloa antolatu du, lehen aldiz, apirilaren 27tik maiatzaren 28ra arte. Dantza izango da, bere zentzu zabalenean ulertuta, hilabetearen ardatz eta hala, egitarau zabala diseinatu da herritarrei zuzenduta. Gernikako bonbardaketari oroitzapena egingo dion Kukai dantza talde errenteriarraren pieza batekin estreinatuko da zikloa. “Gernika” izenburupean, 3 dantzari ariko dira dantzan. Ondoren iritsiko dira Larumbe Danzaren “En mi casa infinita” eta Eliraleren “Xihiko” haurrentzako ikuskizunak, zirkoa eta dantza uztartzen dituen Rouge Elearen “Hau da nire ametsen kolorea”, Gaël Domenger-en “L’abre integral” edo dantza bertikala oinarri duen Delreves-en “Uno” ikuskizuna. Tailerrek ere izango dute bere tokia: gorputza sormen tresna gisa erabiltzen irakatsiko duen tailerra, Afrikako dantzen ingurukoa, dantza garaikidea jorratuko duena… Hilabete osoan zehar, gainera, argazki erakusketa bat ikusteko aukera izango da Zumardi txikian. Bertan bilduko dira, azken urteetan Errenterian izan diren dantza ikuskizunen irudiak.\nInformazioa: Errenteriako Udala\nOstirala, 2017(e)ko apirila(r)en 28-(e)an 09:32etan


Mainondo Guraso Elkartea: 2008/12\nAbenduaren 31.ean, Otxandioko udalak antolatuta, umeentzat San Silbestre jaia ospatuko da eskolan.\n17,30etan "Ipuin laburra" txotxongiloak, Antzezkizuna Ginol Taldearen eskutik, eta jarraian txokolatada.\nTONI LA SALek izozkien postu gurpildun bat bultzatzen du. Herriko plaza bilatzen du, bertan jartzeko eta izozkiak saltzeko. Halako batean, telefono dei harrigarri bat jaso du. Esan diotenez, bere izozki-saltzaile arropa mozorroa baino ez da. Eta bere benetako eginkizuna... herriko banketxea lapurtzea da!\nIzenaduba parke mitologikoan egon gara, eta ... magikoa izan da! Olentzaro, Jentillak, Mari, Tartalo, Basajaun, Maritxu teillatuko, Galtzagorriak... danak ezagutu doguz.\nHemen dekozuez eguna gogoratzeko argazki batzuk.\nAbenduaren 3an Euskararen Eguna dala ta, Udaleko Euskara Batzordeak antolatuta eskolan Abenduaren 5ean ospatu dogu. Kulki taldearekin umeen baserriko jolasak izan dira frontoian eta amaitzeko txokolate bero beroa.\nAtalak: Eskola, Euskara


Irekia Eusko Jaurlaritza - Gobierno Vasco :: EHAA xedapena 201900456\nEBAZPENA, 2019ko urtarrilaren 11koa, Ekonomiaren Garapen eta Azpiegitura Sailaren Arabako lurralde-ordezkariarena. Honen bidez, berritu egiten da «CIFP Construcción LHII Eraiken» enpresari emandako baimena, Baimendutako Profesionalak Prestatzeko Aitortutako Erakunde gisa.\nHurrenkenaren zenbakia: 201900456\nIkus 2013/04/24an argitaratutako 2013/03/22ko EBAZPENA \nEsp. zk./ EXD-2018-1.\nBat.– Industriaren eta Energiaren sailburuordearen 2013ko martxoaren 22ko Ebazpenaren bidez, honako espezialitate hauetan Baimendutako Profesionalak Prestatzeko Aitortutako Erakunde gisa aitortu zen «CIFP Construcción LHII Eraiken»:\n– Iturgintzako instalatzailea: IA.\n– Gas instalatzaileak: IGA, IGB, IGC.\n– Eraikinetan instalazio termikoen instalatzailea eraikinetan: IMT.\n– Petroliotik eratorritako Produktu Likidoen instalatzailea: ICL1, ICL2, RCL3.\n– Garabi mugigarri-autopropultsatuen operadorea: MGA1, MGA2.\n– Dorre-garabiko operadorea: MGT.\n– Galdaren Industria Operadorea: MIC.\n– Edozein kopuruko fluordun hozgarri kargarekin diharduten hozkailu-sistema daukaten ekipoen maneiatzailea: GF1.\n– 3 kg baino gutxiagoko fluordun hozgarri kargarekin diharduten hozkailu-sistema daukaten ekipoen maneiatzailea: GF2.\n– Salgai hoztuen garraiorako 3 kg baino gutxiagoko fluordun gas karga daukaten hozkailu ekipoen maneiatzailea: GF2e.\n– Ibilgailuetan instalatutako pertsonen konfort termikorako hozgarri fluordunak darabiltzaten hozkailu-sistemen maneiatzailea: GF3.\nBi.– 2018ko martxoaren 21ean, «CIFP Construcción LHII Eraiken» enpresaren ordezkariak Baimendutako Profesionalak Prestatzeko Aitortutako Erakunde gisa baimena berritzeko eskaera aurkeztu zuen Arabako Lurralde Ordezkaritzan.\nHiru.– Eskaera horrekin batera, martxoaren 14ko 63/2006 Dekretuaren V. kapituluan aurreikusten diren betekizunak eta baldintzak betetzen jarraitzen dutela justifikatzeko dokumentazioa aurkeztu zuen; izan ere, dekretu horren bidez, banakako prestakuntza-txartelak eta industria-segurtasunaren arloan baimendutako enpresak erregulatzen dira. Bada, dokumentazio hau erantsi zuen:\n– Egoitza Vitoria-Gasteizko Los Huetos, 33 etorbidean helbidean duen erakundearen identifikazio-datuak.\n– Zentroko giza-baliabideen eta baliabide teknikoen azalpena.\n– Emango diren ikastaroen eta irakaskuntza-metodologiaren xehetasunak, irakaskuntza bera antolatzeko modua eta aurreikusitako ebaluazio-sistemak adieraziz.\nBat.– Lurralde-ordezkaria da ebazpen hau emateko eskudun organoa, Ekonomiaren Garapen eta Azpiegitura Sailaren egitura organikoa eta funtzionala ezartzen dituen apirilaren 11ko 74/2011 Dekretuan ezarritakoarekin bat eginez.\n1.– Banakako prestakuntza-txartelak eta industria-segurtasunaren arloan baimendutako enpresak erregulatzen dituen martxoaren 14ko 63/2006 Dekretuan ezarritakoarekin bat eginez, «CIFP Construcción LHII Eraiken» enpresaren baimena berritzea, Baimendutako Profesionalak Prestatzeko Aitortutako Erakunde gisa, espezialitate hauetan, Arabako Lurralde Historikoan:\nCIFP Construcción LHII Eraiken.\nLos Huetos etorbidea 33, Vitoria-Gasteiz.\n2.– Dorre-garabiko operadorearen banako kualifikazio-agiria lortzera zuzenduta dauden ikastaroak emateko metodologiari dagokionez, honako baldintzak bete beharko ditu:\n– Dorre-garabiko simulatzailearen erabilera, trebakuntza praktikoaren heren batera mugatua egongo da.\n– Trebakuntza praktikorako talde bakoitzeko, 10 ikasle egongo dira gehienez. Dena dela, 10 ikasle edo gutxiagoko talde bakoitzaren trebakuntza praktikoa, gutxienez 150 ordukoa izango da.\n3.– Ebazpen honetan autopropultsatutako garabi mugikorrei buruz ematen den baimena, ekainaren 27ko 837/2003 Errege Dekretuak, jasogailuen eta mantentze gailuen Erregelamenduan, Autopropultsatutako garabi mugikorrei dagokion «MIE-AEM 4» Jarraibide tekniko osagarriaren testu aldatu eta bateratua onartzen duenak, bere VII. eranskineko 5. puntuan jasotako baldintzak, ikastaroak hasi aurretik, betetzearen egiaztapenera baldintzatua dago.\n4.– Aitortutako erakundeek martxoaren 14ko 63/2006 Dekretuan ezarritako betebeharrak eta konpromisoak zein ezar daitezkeen gainerako arauak betetzen ez badituzte, aitortutako entitate izateari utziko diote.\n5.– Agintzea ebazpen hau Euskal Herriko Agintaritzaren Aldizkarian argitaratu dadila.


Sozietate izena: Eventokia S.L.\nMerkataritza izena: Eventokia\nSozietate helbidea: Rekalde Zumardia 27, 2. solairua - 2 bulegoa. 48009 Bilbo - BIZKAIA\nIFK / IFZ: B95743571\nTelefonoa: 94 612 30 07\nErregistroan inskribatua: 13162002\nDomeinuaren izena: www.eventokia.com\nAdministrazio baimena: Eventokia S.L.\nDatu Pertsonalak Babesteko (LOPD) 15/1999 Lege Organikoaren eta hura garatzeko araudiaren arabera, lege horren 5. eta 6. artikuluak betetzeko xedearekin zehazki, webgunearen arduradunak jakinarazi nahi die datu pertsonalak emango dituzten erabiltzaileei datu horien konfidentzialtasuna babestu eta Eventokia SLren titulartasuneko fitxategi batean gordeko dituela.\nErabiltzaileek, dagokion laukian marka eginez, baimena ematen diote zerbitzu emaileari, espresuki, libreki eta zalantzarik gabe, beren datu pertsonalak zeregin hauetan erabiltzeko: merkataritza publizitatea bidaltzeko e-mail, fax, SMS, MMS, komunitate sozial edo beste edozein bitarteko elektroniko edo fisikoren bitartez. Merkataritza komunikazioak zerbitzu emaileak eskaintzen dituen produktu edo zerbitzuei buruzkoak izango dira, edo haren kolaboratzaileek eskaintzen dituztenei buruzkoak (zerbitzu emaileak akordio bat duenean bere kolaboratzaileekin merkataritza promozioa egiteko bere bezeroen artean). Kasu horretan, hirugarrenek ez dute datu pertsonalak eskuratzeko modurik izango. Edonola ere, merkataritza komunikazioak zerbitzu emaileak egingo ditu, eta haren sektorearekin erlazionatutako produktu eta zerbitzuei loturikoak izango dira.\nAzterlan estatistikoak egiteko. Aginduak, eskabideak edo erabiltzaileak egin dezakeen beste edozein eskari izapidetzeko, konpainiaren webguneak harremanetarako eskaintzen duen edozein baliabide erabilita. Webguneko albisteen buletina igortzeko.\nZerbitzu emaileak ziurtatu egiten die espresuki erabiltzaileei ez dituela inolaz beren datu pertsonalak beste konpainia batzuen esku utziko, eta inoiz datu horiek era batean edo bestean hirugarrenen esku utzi behar badira, lehenik baimen espresua, informatua eta zalantzarik gabekoa eskatuko zaiela titularrei. Webgunean eskatutako datu guztiak derrigorrezkoak dira, beharrezkoak direlako zerbitzu egokia eskaintzeko erabiltzaileari. Datu guztiak ematen ez badira, zerbitzu emaileak ezin izango du ziurtatu eskainitako informazioa eta zerbitzuak guztiz egokiak direnik erabiltzailearen beharretarako.\nEdonola ere, zerbitzu emaileak erabiltzailearen eskubideak errespetatuko ditu (datuetan sartzeko eskubidea, datuak zuzentzeko eskubidea, datuak ezerezteko eskubidea, informazio eskubidea eta aurka egiteko eskubidea), indarrean dagoen legediaren arabera. Hori dela-eta, Datu Pertsonalak Babesteko (LOPD) 15/1999 Lege Organikoan ezarritakoaren arabera, erabiltzaileak bere eskubideak gauzatu ahal izango ditu, dagokion eskabidea eta NANren kopia bidalita helbide hauetara:\nPosta helbidea: Rekalde Zumardia 27, 2. solairua - 2 bulegoa. 48009 Bilbo - BIZKAIA\nEra berean, erabiltzaileak baja hartu ahal izango du edozein harpidetza zerbitzutan, klik eginez zerbitzu emaileak bidalitako mezu elektroniko guztiek horretarako duten eremuan. Gainera, zerbitzu emaileak beharrezko neurri guztiak hartuko ditu (teknikoak eta antolakuntzakoak) datu pertsonalen segurtasuna eta osotasuna bermatzeko, datu horiek galtzea edo aldatzea saihesteko, edo baimenik gabeko hirugarrenei datu horietara iristea galarazteko.


#AupaGu topaketaren II. edizioa: "Txotx ekintzailea!" Networking saioa - SPRI - Up Euskadi\n#AupaGu topaketaren II. edizioa: "Txotx ekintzailea!" Networking saioa\n2017ko Otsaila 15\nIaz egin zen lehenbiziko #AupaGu topaketa; Adegiko Ekintzaile Foroak sortutako eta elkarreraginean oinarritutako formatu bat da, komunitate ADNa garatzea helburu duena: “Gure obsesioa da komunitatea sortzea, bertako kideei balioa eskainiz. Eta gure betebeharra da hori guztia modu sortzailean egitea”.\nEgunotan, sagardotegi denboraldiarekin batera, Ekintzailetzako Networking-saio berri baterako deialdia egin dute, lehen deialdiaren arrakasta berritzeko. Asmoa da lehen edizio haren antolakuntzan funtsezkoak izan ziren elementu guztiak erreplikatzea, “parte-hartzaile guztien arteko loturazko eta partaidetzazko atmosfera bat sortzeko”.\nAurten, hauek dira anfitrioiak, gonbidatuak, eta hautatutako gaiak:\n1.- BERRIKUNTZA SOZIALEKO MAHAIA:\n“Enpresa gehiago, enplegu gehiago… arazo gehiago?”\nIranzu Sainz de Murieta (Sinnple) izango da ekitaldiko anfitrioia, eta Andoni Isasti (Cadinox enpresako kudeatzailea), berriz, gonbidatu seniorra. Andonik bere enpresako partaidetza-esperientzia partekatuko du, non langileak integratu baitituzte bai kudeaketan, bai ikuspegian, eta bai enpresaren emaitzetan.\n2.- “PUBLIZITATEA ETA KONPAINIA:\n“Markatzen duten markak”\nImanol Abad (Breaking Molds) izango da ekitaldiko anfitrioia, eta marken sorkuntzako aditua den Susana Quiñones (Loreak Mendian), berriz, gonbidatu seniorra.\n3.- Nazioartekotze MAHAIA:\nJesús de la Fuente (Graphenea) izango da ekitaldiko anfitrioia, eta Gustavo Lascurain (Pasaban), berriz, gonbidatua, zeinak ETE esportatzaile arrakastatsu horrekin izandako esperientzia partekatuko baitu ekitaldian.\nEta hori guztia berriro ere Araeta sagardotegian; Araeta sagardotegi berezi bat da, “berrituz arriskatzen duen, baina aldi berean tradizioa errespetatzen duen lantalde batek zuzendua”.\nADEGIko Ekintzailetza Foroari buruz:\nForo honen abentura 2011n hasi zen, Gipuzkoako Enpresarien Elkarteak (ADEGI) erabaki zuenean programa pilotu bat probatu beharra zegoela Gipuzkoako hainbat startup-ekin, eta startup horien sustatzaileek -hala ADEGI barruan nola Gipuzkoan bertan gauza desberdinak egiteko desiatzen dauden ekintzaile petoak- horretarako borondatea agertu zutenean. Gaur egun, Foroan 75etik gora enpresa berri daude, eta bi baldintza baino ez dituzte bete behar erakundean sartzeko: berrikuntza aktibotzat duen negozio-eredua izatea eta 10 urte baino gutxiago izatea.


ATSEDENLEKU BERRIA SARRATUKO PLAZAN HAUR JOLASEKIN\nSarratuko ituntze-batzarrak, zeinaren kide bakarra Eusko Jaurlaritzaren Lurralde Plangintza, Etxebizitza eta Garraio Saila baita, haur-jolasen eremua jarri du, egite-prozesuan dagoen eta 65 etxebizitza babestu hartuko dituen eraikinaren pareko plazan. Sarratu auzoaren hiri-berrikuntza lanetako bat da aipatutako jarduketa, eta 40.000 €-ko inbertsioa eskatu du (BEZa kanpo).\nHaurrentzako atsedenleku berrian eskalatzeko dorre txirristadun handi bat dago, bi eserlekudun zabua —bietako bat, inklusiboa—, malguki bi (bata ume bakarrarentzat, eta bestea bi eserlekuduna), eta etxetxo bat, txirristarekin.\n2011tik, eta Basauriko Udalak eta Eusko Jaurlaritzak 2008an sinatutako hitzarmen bati esker, Autonomia Erkidegoko gobernuak 90 etxebizitza sozial eta babes ofizialeko 60 eta 65 etxebizitzadun 2 eraikin egin ditu, Sarratuko eremuan. Beste alde batetik, pribatu batek 74 etxebizitza libre sustatu ditu. Aurreikusita dago aurten amaitzea egin gabe dauden urbanizazio-lanak (lauzak jartzea, airetiko linea elektrikoa berritu eta lurperatzea eta bidegorria asfaltatzea) eta etxebizitza babestuen azken eraikina ere bukatzea.\nGehiago kategoria honetan: « BIDEBI BASAURIREN ERABILTZAILEEN GOGOBETETZEARI BURUZKO AZTERLANA 2020 MARTXAN DA FEDERICO MAYO AUZUNEA MODU EFIZIENTEAN BIRGAITZEKO AURRETIAZKO AZTERLANA, AGREE PROIEKTUAREN BARRUAN »


Dr. Patrick Young, Egilea Steroid Raws-en\nZer da Oxandrolona (Anavar)? Oxandrolona (53-39-4), Anavar hautsa izenarekin, androgenoa eta esteroide anabolikoa (AAS) duen droga sintetikoa da, oso ezaguna da bere indarra eta energia indartzeko gaitasunengatik. Ahozko esteroide anabolikoen artean ezagunen eta erabilienen artean dago. Anabolikoek zelulen proteinak indartzen dituela esan nahi du eta, beraz, liderra […]\n1.Zer da SR9009? SR9009 edo stenabolic CAS 1379686-29-9 osagarria da, ariketa kardioen eraginak imitatzen dituena. Sendagaiak gorputz gehiegizko gantzak gutxitzen lagunduko dizu, baita erresistentzia handitzen duzun bitartean zure sendotasuna areagotuko du. SR9009 konposatu sintetikoa da […]


Sortu Nazioarteko Egoitza Espaziala 3D eta Errealitate Areagotuarekin - Iruñeko Planetarioa\n27/08/2019 | 10:30ean*\nLau egun iraungo dituen tailer honetan ISS izanen protagonista. Tailerra euskaraz izanen da.3D eta Errealitate Aregotuaren teknologiak erabiliz gazte bakoitzak bere espaziuntzi propioa diseinatuko du eta Unity programarekin sakelekeko gailu edo tabletentzat erabilgarria izango den aplikazioa sortuko dute.\n3D modelatua eta testurak landuko dira eta oinarrizko programazioan lehenbiziko urratsak emateko aukera izanen da tailer honen bitartez. Era berean, nabea gehiago ezagutzeko aukera izanen da: moduluak, horretara joateko erabilzen diren espaziuntzi txikiak... eta bitxikeri aunitz!\nDatak/Ordutegia: abuztuaren 27,28,29 eta 30, 10:30etatik 13:30etara.\nGazte ekintzailea, irakaslea eta Zinema, Telebista eta Publizitatearen ikus-entzunezko efektuetan aditua. Madrilgo “El Ranchito” enpresan lanean hasi zenm "Juego de Tronos" lenean arituz. Enpresa horrek Emmy bat irabazi zuen serie horrengatik.\n2018an bere jaioterrira, Nafarroara itzuli zen 3D Navarra enpresa sortzeko. Honen bitartez, ondarearen berreskurapenean, birtualizazioan eta musealizazioan aritzen da. Edukiak sortzen ditu hezkuntza-zentru zein museoentzako balioagarriak, inprimitutako formatu nahiz ikus-entzunezkoetan. Era berean, Donostiako “Oreka Interactive" enpresaren kidea da, teknologia berriak eta punta-puntako grafikoak garatzen dituzte esperientzia interaktibo desberdinak sortzeko.


[ARGAZKIAK] Santa eskean beste urte batez | danbolin\n[ARGAZKIAK] Santa eskean beste urte batez\nJendeari ez dakit zer irudituko zaion baina niri pila bat gustatzen zait santa-eskean ateratze hau. Berdin zait Alcer edo Odol emaile edo norentzat den dirua, ez diot horri erreparatzen, ohiturari baizik. Ohiturari eusteari hobeto esan.\nGarai honetan askotan tokatu zaigun bezala, Izarraitzi muturra zurituta ikusi diogu aurten ere alde ezberdinetatik. Baina hotzari aurre erraz egiten zaio batean eta bestean eskaintzen digutenari esker. Antonio Ondarbasok txakolina eskaini zigun, beharko, bertsolariak zirikan hasi zitzaizkion eta! Etorra Berrin urteroko hamaiketakoa, Olatzen erreleboari ederki eusten diote. Kalera iritsi ginenerako eskolakoekin topo egin genuen, horiek izango dira guri erreleboa emango digutenak, ikas ditzatela ongi koplak.\nEguerdian bazkaria Ipintza elkartean. Ezin aipatu gabe utzi Elordi eta Antton ere. Zarata handirik atera gabe urtero legez denontzat bazkaria eta afari-merienda prestatu zituztenak. Eta bazkalondoren indarrez berriz ekiteko Akoako Zubigoenan kafea eta pastak eta zirenak eta ez zirenak.\nAurten Saharako Andy izan dugu gurekin poltsero (barkatu bere izena ez dakit ongi idatzi dudan eta abizenik ez dakit). Paperean idazteko eskatu zigun “Hilaren bian…” egunaren amaierarako ikasiko zuen mila aldiz kantatu eta gero! Laster antzeman zion honek ere, gehiago gustatu omen zitzaion baserrietako harrera kalekoa baino. Astelehena izaki, baserriak ere hutsik zeuden batzuk, baina, kaleak hutsago eta hotzago.\nHauxe ba aurtengoak eman duena. Datorren urtean gehiago!\nPrevious Article Urtarrila 2019\nNext Article [BIDEOA] Jon Odriozola eta Xabier Ostolaza 'Pumori, mendiaren alaba' dokumentalaren inguruan\n· Urtarrila 2020 (0)· Abendua 2019 (0)· Azaroa 2019 (0)· Urria 2019 (1)· Iraila 2019 (0)· Abuztua 2019 (0)· Uztaila 2019 (1)· Ekaina 2019 (0)· Maiatza 2019 (0)· Apirila 2019 (0)· Martxoa 2019 (1)· Otsaila 2019 (3)


Parte Zaharrean Euskararen Eguna ospatuko dute : Irutxuloko Hitza\nAlde Zaharreko Gazte Asanbladak "auzoan euskararen alde antolatzen den komunitatea zabala dela" erakutsi nahi du. (Argazkia: AZGA)\nAbenduaren 3a Euskararen Eguna izango da, eta Alde Zaharreko Gazte Asanbladak “auzoan euskararen alde antolatzen den komunitatea zabala dela” erakusteko, auzo argazkia egingo du. 18:00etan egingo dute Trinitate plazan, Auzoa euskaraz eraiki lelopean. Abenduaren 5ean, larunbata, plaza dantza herrikoia egingo dute Konstituzio plazan, 18:00etan, gazte asanbladak antolaturik.\nAbenduaren 4a Euskaraldiaren azken eguna izango da, eta Parte Zaharreko Euskara Batzordeak “hizkuntza ohiturak aldatzeko tailerra” antolatu du. 18:30etik 20:30era izango da, Udal Liburutegi azpiko kriptan. Izena emateko, azeuskarabatzordea@gmail.com helbidera idaztea komeni da, izen-abizenak eta telefono mugikorreko zenbakia adieraziz.


Andre Maria eliza (Valtierra) - Wikipedia, entziklopedia askea.\nAndre Maria elizaren fatxada nagusia.\n42° 11′ 51″ N, 1° 38′ 07″ W / 42.1975°N,1.63528°W / 42.1975; -1.63528Koordenatuak: 42° 11′ 51″ N, 1° 38′ 07″ W / 42.1975°N,1.63528°W / 42.1975; -1.63528\nAndre Maria eliza Valtierrako parroki eliza da, XVI. mendean eraikia herriko meskita zaharraren hondakinen gainean eraikia. Bertako erretaula nagusiak balio handia du, besteak beste Juan Antxeta eta Lope Larreakoak landua.\nElizak bi deitura ditu: Andre Mariaren Jasokundea eta San Ireneo apezpiku eta martiria.\n1999eko ekainaren 7an, Nafarroako Gobernuak Sailkatutako Kultura Ondasun izendatu zuen erretaula nagusia.\n1.1 Erretaula nagusia\nOinplanoa latindar gurutze itxurakoa da, luzerako hiru nabek eta transeptuak osatua, bost zatiko burualdearekin. Alboko nabeak kaperatan banatuak daude. Ganga gotiko-pizkundetarrek nerbio konplexuak dituzte, ebaketa biribileko zutabeetan batzen direnak. Euste arkuak (toralak, formeroak eta zeharkakoak) zorrotzen eta erdi puntukoen artekoak dira. Barneko paramentu eta ganga betegarriak zuriz zarpeatuak daude.\nAdreilu aparejuak, Nafarroako Erriberan ohikoa erlijio eraikinetan, kanpoalde soila eta apaindura gutxikoa eratzen du. Lan artistiko bakarra fatxada nagusian dago, mendebalderantz. Honek tenplu klasiko itxura du, toskanar ordenako lau pilastra prismatikoz, taulamenduz eta frontoi okuludunez osatua. Sarrea ateburuduna da eta gainean leiho bat du erlaitz eta frontoi erdizirkularrekoa.\nDorrea, esker aldean atxikia, igo ahala zabalera txikituz doazen bost gorputz prismatikoz osatua, erlaitzek banatua. Beheko lauak oinplanoa laukia dute eta goikoak oktogonala, okulu eta arku itsuz hornitua.\nErretaula nagusia, plateresko-manierista\nElizako elementu interesgarriena erretaula nagusia da, XVI. mende amaieran eraikia, aurretik zegoen erretaula gotiko bat ordezkatzeko. Pizkundetar estilokoa da, behealdea platereskoa zaharragoa baita, eta goialdean manierista. Bi azpi-estiloak harmonian daude, oreka handiko artelana osatuz.\nAgirien arabera, Juan Martínez de Salamanca maisuak 1577an hasi zuen, baina 1580an hil eta beste hainbat maisuk hartu zuten parte, hala nola Juan Antxeta azpeitiarrak, Blas Arbizuk eta Lope Larrea aguraindarrak. Erretaula 1598an amaitu zen eta Valtierrako biztanleek ordaindu zuten guztiz.\nErretaula oso urreztatua eta polikromatua dago. Lau gorputzez, hiru gorputzartez eta bederatzi kalez osatua dago, hiruko taldetan. Behealdean pradela du eta goialdean frontoiz osatutako atikoa, alboetan daudenak zatituak. Antolaketa konplexu honetan programa ikonografiko aberatsa dago garatua, santu, Elizaren doktore eta ebanjelioko pasarte ugari agertzen direla. Honela banatzen dira: 3 eskultura multzo, 16 taila handi, 2 taila txiki, 20 erliebe handi eta 22 erliebe txiki, horietatik lau soingain. Kale nagusian hiru eskultura multzo nagusiak daude.\nErretaula nagusiaren xehetasuna\nWikimedia Commonsen badira fitxategi gehiago, gai hau dutenak: Andre Maria eliza (Valtierra)\nErretaula: Kultura Ondasun izendapena NAOn\nEuskal Herriko eliza manieristak\nOrriaren azken aldaketa: 10 apirila 2019, 22:39.


Gasteizko udalerrian jartzen diren aldi baterako lore-saltokiak esleitzea 2017tik 2020ra bitarteko eperako (bi urteak barne). Hauek dira zehazki:\n2017ko urtarrilaren 16tik 27ra arte.\nErantzukizunpeko aitorpena, 1. Eranskina .\n2017tik 2020ra bitartera (bi urteak barne) Santa Isabel eta Salbatzaileaten hilerrietan lore-saltokiak ipintzeko baimenak esleitzeko deialdiaren oinarriak .\nOtsailaren 20tik aurrera San Martineko bulegoetan.\nIFZ edo IFK bakoitzeko eskabide bakarra aurkeztu ahalko da. Eskabide batean baino gehiagotan ageri diren pertsonak -titular nahiz titularkide gisa- bazter utziko dira, besterik gabe.\nEsleipendunen eta erreserban geratutakoen zerrenda 010 telefonoan, baita 945 161100 telefonoan ere eta Udalaren web-orrian egongo dira eskuragarri otsailaren 17tik aurrera.


1904 - 2001 · Oiartzun\n1928 - 2019 · Ugaldetxo\n1916 - 2014 · Ugaldetxo\n1916 - 2009 · Elizalde\n1945 · Iturriotz\n1945eko martxoaren 9an jaioa Iturriozko Paraditxoko baserrian, Sarobe errekan. Zortzi senidetan zaharrena. Aita Joxe Billaluze Mitxelena zuen, Paraditxo bertakoa; ama, berriz, Ignacia Arbelaitz Aranburu, Sastarre baserrikoa. Aurrekoengandik datorkio "Legatza" ezizena. Txikitatik txondorgintzan aritu izan da; azken urteetan Joxe Manuel Etxarte "Trumoia" lagun duela.\n1942 · Errenteria\n1910 - 2010 · Altzibar\n1938 - 2018 · Errenteria\nItturralde baserrian jaio zen. Aita Itturraldekoa zuen eta ama, berriz, Aldura baserrikoa. Aitak baserrian egiten zuen lan, eta ama kalera jaisten zen esnea eta fruta saltzera. Juantxo Aizateko eskolan ibili zen umetan. Baina oso gaztetatik mendian aritu zen lanean bere anaiekin batera. Bi anaiek lanak hartu eta gero lau anaia aritzen ziren zuhaitzak bota, zuhaitz landareak aldatu, mendia garbitu, mendi-bideak egin... eta gisako lanetan. Zegama, Aizkorri edo Arantzazu izaten ziren uda parteko lantokiak, eta gero behera jaisten ziren neguan. Askotan aste osoa pasatzen zuten mendian, lana, otorduak, lo... dena bertan egiten zuten. Itturralde urruti xamar gelditzen zela eta, Joxek hogeita sei urte inguru zituenean, Karrikako Gartxienera aldatu ziren ama eta semeak. 35 urte zituenean mendiko lana utzi eta Beta fabrikan hasi zen lanean. Han aritu zen hogei urte inguru. Gero, ardiak jartzea erabaki zuen eta Ezkontzegiberri baserrian jarri zen bizitzen eta ardiak hazten. Baina handik gutxira artzaintza utzi beharra izan zuen. Geroztik Petra Lekuona Egoitzan bizi da.\n1926 · Ergoien\n1940 - 2018 · Gurutze\n1945 - 2018 · Oiartzun\nJose Manuel Etxarte Pikabea Ergoiengo Bazterkalten jaio zen. "Trumoia" gisa ezagunagoa, aurrekoengandik datorkio izengoitia, bere aitari eta aitaren aitari ere horrela deitzen omen zieten. Igantzikoa zuen aita eta ama berriz Bazterkaltekoa. Hamar senidetan hirugarrena, oso umetatik hasi zen aitarekin mendira lanera joaten. Han txondorgintzan aritzen ziren eta hilabeteak pasatzen zituzten etxeratu gabe. Eskolara sekula joan ez bazen ere, arreba izaten zuen maistra eta hark erakutsi zizkion jakin beharrekoak. Beste bizimodu eta garai batzuen lekuko, txondorgintza zer izan zen erakutsiz, azken urteetan Joxerekin batera zenbait txondor egin ditu.\nOiartzungo Larraburu baserrian, Txikierdi ondoan, jaio zen. 13 senidetan hamargarrena zen bera. Gerra zibilean aita fusilatuta hil zieten. Aitak moilan egiten zuen lan itsasontziak deskargatzen. Errenteriara ezkondu zen Joxepa eta bertan lau seme-alaba izan zituen. Plazara joaten zen barazkiak hartuta eta esnea ere partitzen zuen han. Labe baserrira joan ziren bizitzera eta, azkenik, Aranon bizi da azken urteetan.


Donostia Zinemaldia :: Miten marjoja poitmitaan / How to Pick Berries\nFinlandia 19 m.\nUrruneko leku batetik iritsitako bisitariak agertuko dira Finlandia iparraldeko zingira lanbrotsuetan. Nola egin aurre guk bezala baiak biltzen dituen jendeari? Eta, dena dela, zergatik daude hemen? How to Pick Berries Finlandiako pentsaerari eta ekonomia globalaren inkongruentziei buruzko filma da.


ikasbil.eus: Dokuteka: Nola irakurri egoki elikagaien etiketak?\nIrakurketa hori nola egin beharko genukeen azaldu dute Baipasa saioan On Ekin zentroko Nahia Zeziaga eta Andrea Larrea nutrizionistek.\nOLAIA URTIAGA KAZETARIA.- Etiketen mundua: nola irakur liteke etiketa bat? Edo irakurri liteke etiketa bat era egoki batean?\nNUTRIZIONISTA 1.-Noski baietz, bai. Jakin behar dena da non irakurri, ez?, ze askotan elikagaien industrian helburu nagusienetakoa izaten da publizidade (publizitate) jakin bat edo hitz jakin batzuk erabiltzea, sinesteko guk produktu bat zer den eta, ahal den heinean, guk ez edukitzea samurtasun hori identifikatzeko berez zerez egina dagoen, ez? Baina bai dago modu bat jakiteko. Azkenean izango zen (litzateke) osagai-zerrenda begiratzea.\nOLAIA URTIAGA KAZETARIA.- Beraz, adibide praktikoa egingo dugu, e? Hartzen dugu supermerkatuan dagoen bote horietako bat eta etiketa begiratzen dugunean hasieran zerrenda eta portzentaia asko egoten da, eta gero, behean, egoten da: osagarriak. Horri begiratu behar diogu?\nNUTRIZIONISTA 2.- Hori da, hori izango da inportanteena (garrantzitsuena). Lehenengo, osagaien zerrenda irakurtzea eta, gero, taula nutrizionala, ezta?, ze askotan kontrakoa egiteko joera daukagu, ez?: lehenengo taula ikusi zenbat kaloria daukon (daukan), zenbat azukre, zenbat gantz eta gero osagaiak, baina klaro, osagaiak ondo baldin badauz (badaude) eta osasuntsuak badira, ez daukagu zertan taula irakurri edo ez da izango hain garrantzitsua taula hori irakurtzea.\nOLAIA URTIAGA KAZETARIA.- Eta osagai horiek zeren arabera jartzen dira? Ze, beharbada, jende batek edo askok ez dakite, ez? Ez da ordena alfabetikoan jartzen.\nNUTRIZIONISTA 2.- Ez, hori da, izaten da handienetik txikienera dauz (daude) ordenatuta. Lehenengo osagaia izango da gehien daukana produktu horrek eta azkena gutxien. Orduan, garrantzitsuenak izango dira lehenengo hirurak edo lehenak dauzenak (daudenak), nahiz eta denak garrantzitsuak izan. Baina, ba, azkenean ehuneko handiena daukienak (daukatenak) lehenak direnez, horiek izango dira atentzioa jarri beharrekoak, edo.\nOLAIA URTIAGA KAZETARIA.- Horretan, beharbada, askok sorpresa hartuko dute txokolateen kasuan, ez? Aurrean ikusten duzu: % 90 txokolatea; baina gero osagaiak begiratu eta azukrea lehenengo postuan. Hori izan liteke?\nNUTRIZIONISTA 1.- Normalean % 70etik gora dauzen txokolateetan, ehunekoa aurretik adierazten duten horietan, azukrea gero osagai zerrendan hirugarren osagaitik aurrera egoten da. Baina bai da egia, askotan bai egoten den iruzurra dela txokolate bat itxuran, irekitzen duzula paketea eta beltz, edo kanpotik paketean ematen duela beltza dela eta ez duzula kuestionau ere egiten (zalantzan ere jartzen), ba, pentsatzen duzu txokolate esnedun baten berdina izango dela, eta hor bai, zoaz osagai-zerrenda irakurtzera eta ikusten duzu azukrea lehena dala. Orduan, horregatik da hain garrantzitsua guk beti esaten duguna: osagai zerrenda irakurtzea.\nOLAIA URTIAGA KAZETARIA.- Eta semaforoak? Ze semaforoari buruz zenbat hitz egiten den!\nNUTRIZIONISTA 2.- Bai, semaforoak askotan daukaguna buruan da ematen deuskuela (digutela) informazioa ba hori: semaforoa gorria bada, ez da osasuntsua edo semaforoa berdea baldin bada osasuntsua da. Ez dau (du) hori adierazten. Eta hori da azkenean guk pentsatzen duguna, ez?: adierazten duela osasungarria den edo ez. Adierazten duen bakarra da produktu horrek, adibidez, zenbat gantz-kopuru daukan edo zenbat azukre-kopuru daukan. Baina horrek ez dau gura esatea osasungarria dela edo ez. Ze adibidez, olio-pote batean, semaforoa egongo da gorriz edo gantz asko daukala. Baina, klaro, olio-pote bat dena olioa izango da; orduan gantza normala gorriz edukitzea, baina, azkenean, kalitatezko olio bati buruz hitz egiten baldin bagabilz (ari bagara), horrek ez dau gura esatea ez dela osasuntsua (ez du esan nahi osasuntsua ez denik), o sea, izango da olio asko edo gantz asko daukala, baina ez osasuntsua ez dela.\nOLAIA URTIAGA KAZETARIA.- Beraz, Nahia eta Andrea, hemendik aurrera supermerkatura sartzen garenean, begiratu. Noski, bueno, gero ere, beti, osagaiak begiratzea behar ez duen produktua, hori izango da onena, ez?\nNUTRIZIONISTA 1.- Noski, hori ahaztu zaigu esatea, baina, askotan, etiketa barik (gabe) dagoen produktu hori beti izango da egokiena, freskoena izango delako eta guzti hori, baina gaur egun daukagun bizitza-erritmoarekin prozesatutako eta egoki prozesatutako elikagaiak asko samurtu ahal deuskue (digute) bizitza, baina inportantea izango da identifikatzea hori, batez be (batez ere) kalitatezkoak dirala. Orduan, normalean zerrenda ja, um, bost-sei osagaitik gora daukonak ja, susmatu egingo dugu pittin bat eta izen berezi edo arraro asko badako be (badauka ere), normalki adierazle izaten dira elikagai horren kalitatearena.\nOLAIA URTIAGA KAZETARIA.- Hemendik aurrera, beharbada, errazago egingo zaigu erosketak egitea.


Enpresetan formazio-jarduerak egiteko laguntzak. — IMH\nEnpresetan formazio-jarduerak egiteko laguntzak.\nEnpresetan formazio-jarduerak egiteko laguntzak. Enpleguan Prestatzeko Fundazio Tripartita - FTFE 2008ko ekitaldia. https://www.imh.eus/eu/albisteak/enpresetan-formazio-jarduerak-egiteko-laguntzak https://www.imh.eus/eu/albisteak/enpresetan-formazio-jarduerak-egiteko-laguntzak/@@download/image/tripartita.jpg\nEnpleguan Prestatzeko Fundazio Tripartita - FTFE 2008ko ekitaldia.\nEnpleguan Prestatzeko Fundazio Tripartita-FTFEk jakinarazi du otsaileko lehenenengo hamabostaldian enpresetako formazio-jardueren (“Aplicación de Acciones de Formación en las Empresas”) aplikazioan ekintzak/ taldeen jakinarazpenak egitea ahalbidetuko duen sarbidea baimenduko duela, eta hori 2008ko ekitaldirako esleitutako beren kreditupearen bidez egingo da.\n2008ko urtarrilaren 1etik aurrera 1 edo 2 langileko enpresek urteko formazio-kreditu bat izango dute. Lehen kreditu hau hiru eta bi urteko epealdirako zen, hurrenez hurren. Beraz, langile 1etik 5era bitarteko enpresek 2008an berriro izango dute 420 euroko gutxieneko kreditua.\nBeren ziurtagiri digital propioaren bidez, Hobari-alta ematen duten enpresek adierazi egin beharko dute zein erakunde antolatzailerekin parte hartuko duten. Enpresa ezingo du inongo erakunde antolatzailek taldekatu, horrela adieraziz gero. Hala ere, ekitaldian zehar erakunde hobaridunek baimen berriak txertatu ahal izango dituzte.\nEnpresetako formazio-jardueretako (“Aplicación de Acciones de Formación en las Empresas”) aplikazioaren bidez, enpresen esku formazioa ebaluatzeko galdetegia jarriko da.\nAplikazio telematikoa prest dagoenetik aurrera, 15 egun naturaleko gabealdia izango da komunikazioak egiteko. Hau da, urtarrilaren 1etik gabealdiaren bukaera artean abiatzen diren prestakuntza-talde guztiak hobaria baino lehenago komunikatu ahalko dira urtean zehar, dagokion kotizazio-boletinean.\nIMHkook 2008rako Enpresa-Taldeari eutsiko diogu, baita formazioan egiten duten inbertsioa maximizatu dezaten enpresei laguntzen ere.\nBeste edozein informazio edo kontsulta egiteko, gure Heziketa Iraunkorreko Sailarekin harremanetan jar zaitezkete 943744132 telefono deituz.


Home Gizartea Kultura 1913ko eta 1920-1930eko Donostiako eszenak film dokumentaletan\nAbe 31, 2019\nAspaldi, 2014. urtean, joan den mendeko 60ko hamarkadako film amateur bat jaso genuen, Bilbo, Abra eta Ondarroako irudiak erakusten zituena. Urtebete geroago, urte haietako Iparraldeko irudiak erakusten zizkigun beste film bat jaso genuen.\nGaur, XX. mendearen lehen herenean Donostian grabatutako bi film aurkeztuko ditugu. Gure blogean, 1921ean airetik egindako Donostiako argazki-bildumarekin bat egiten dute, eta Britain from above web orrian daude.\nLehenbizikoa, Amsterdamgo EYE Film Museum-en dagoena eta Guy Jones-en Youtube kontuan aurkitu duguna, Donostia 1913an erakusten digu.\nBigarrenak, 1920tik 1930era bitarteko euskal hiri hau erakusten digu, «20 zoriontsuak», bere kaleen irudiekin, hipodromoa, golfa eta Lasarteko zirkuitua, Alfontso xiii.aren Uliaren plater-tiroa… eta Juan Carlos Irizarren musikarekin. Filmazioaren lau zatiak TxuriUrdintxoren youtubeko kontuan daude.\nGrabazio horien egilea, hasiera batean ezezaguna izan arren, JoxemariLCMren iruzkin batean biltzen denaren arabera, José María Martiarena Lascurain izan zitekeen, Donostiako familia oriunda, Zumaiara joan eta 1886ko otsailean jaio zen. 1900eko hasieratik Donostian bizi izan zen, eta 1916ko irailaren 26an ezkondu zen Lezon. Egoitza, Gipuzkoako Plazan finkatu zuen, Donostiko 2.engo 8. solairuan, eta 1931an Donostian hil zen. Ascensio Martiarena Lascurain artista-margolariaren anaia (Victoria Eugenia Antzokiko horma-irudia). Optikaria, argazkilaria eta merkataria izan zen, Donostiako Hernani kaleko 6an kokatua (Optika Martiarena). 1920ko eta 1930eko hamarkadako gertakari garrantzitsuei buruzko laburmetraiak eta erreportaiak egin zituen Gipuzkoan, eta argumentudun zenbait film ere bai. Haren artxiboak, zeharka, EiTBren dokumentu-funtsetara pasatu ziren 80ko hamarkadan.\nPrevious articleMerkataritzako Itsas Armadan lan egin zuten marinelak, AEBn kondekoratuak. Horien artean ehunka euskaldun\nNext article2020ko lehen lana. Omenaldia «euskaldunen lagunei», George L. Steer-en irudian


Mutu | erritarrak | GAUR8\nGARA eratu eta ibiltzen hasi zen. Ilusioak bor-bor egin zuen jario, sendo hasi zuen bere ibilbidea, milaka herritarren babes eta bultzadarekin. Eta, ondorioz, mutu gelditu zen Espainiako Estatua\nGARA proiektuaren izenaren berri lehendabiziko aldiz Anoetako belodromoan izan nuen. “Egin” egunkariaren eta Egin Irratiaren itxiera bortitzaren ostean eta etenik baimendu ez zuen “Euskadi Información”-en ostean proiektu komunikatibo berria babesteko eta aurkezteko egin zen elkartasunezko kontzertu erraldoian.\nEz daukat gogoan osotasunean zein musika taldek osatu zuten kartel hura; bai, ordea, aurkezpen historiko hartan parte hartu zuten binakako bi proiektu: Ruper Ordorika eta Evaristo batetik; eta Enrique Morente eta Lagartija Nick, bestetik. Herri berdinean bizi arren ezinezkoa izango da ia bi euskal abeslariok agertokian elkarrekin berriro ikustea, eta beraiek ere harro baino harrituta gogoratuko dute kultura arteko pasarte bitxi hura. Ez dakit nork konbentzituko zituen; badakigu, ordea, zerk bultzatu zituen. “Egin”-en itxieraren aurrean ez zuten erantzun gabe, mutu, gelditu nahi, eta biak ezagututa –zein baino zein– inork espero ez zuena egitera ausartu ziren.\nBeste sorpresa itzela Morente kantaoreak eta Lagartija Nick rock alternatiboko talde ikurrak eskaini zuten; biak Granadatik Euskal Herrira emanaldia egitera espresuki etorriak –garai hartan!– eta biak oso esangura sakona eta injustizia irudikatzen zituen “Omega” lan sentikor bezain erraldoia aurkezten. Beraien jatorri geografiko eta kulturala dena izanik, harrigarria gutxienez eta, jakina, txalogarria izan zen erabat bertan parte hartu izana; are gehiago, Europa erdian proiektu komunikatibo bat ixteak erakundeen aldetik jaso zuen salaketa eskasa ikusita. Andaluziako musikari horien atxikimendu keinu handi hark eta haien erraietako (Morente munstroa zen) proposamen bortitzak ere mutu utzi zuen Anoeta. Kultura arteko artelana gurera ekarrita, Federico Garcia Lorca, Cohen, “Gernika”, Munchen oihua eta deiadar bakarra: adierazpen askatasuna.\nHandik gutxira, GARA eratu eta ibiltzen hasi zen. Ilusioak bor-bor egin zuen jario, sendo hasi zuen bere ibilbidea, milaka herritarren babes eta bultzadarekin. Eta, ondorioz, mutu gelditu ziren Espainiako Estatua eta nazioarteko komunitatea jakin zutenean munduko herrialde txiki batean herritar ugari botere taldeetatik kanpo dagoen proiektu komunikatibo bat eraikitzeko gai izan zirela beste behin ere. Mutu, halako proiektuak leku gutxitan eraikitzen direlako munduan, bakarrenean agian.\nJakin badakigu GARA ez dela inoiz izan “Egin” izan zena. Ez zitzaion tokatzen hala izatea. Behar zuen aldatu eta garatu. Gainera, proiektu berri honek ere aterkipeko garai oso ilunak ere bizi izan ditu eta ditu. Lizarra-Garaziren ondorengo garaia: Euskal Herria bat-batean igaro zen itxaropen argia piztu zuen batasun lorpen amankomun batetik, kriminalizazio eta errepresio garai hedatuenetako batera. Ezker abertzalekoa zen oro sar zitekeen zaku berean, eta guztia zegoen begi-puntuan. Eta GARA ere bai, jakina.\nOrain ere garai berri bat bizitzen ari gara, baina, kontrara, kriminalizazioak eta adierazpen askatasunaren kontrako jazarpenak indarrean jarraitzen dute muturrean; eta hori bera erakutsi du GARA itotzeko kolpe berri honek. Bada, utz ditzagun mutu berriro, elkartasunetik eta hainbeste gutxiesten duten kultura artekotasunetik gure ahotsa berreraikiz. •


informazio bilaketaren inkesta by peio madrid - issuu\nIZENA: Peio Madrid eta Kepa Matxain\n1. ekarpena. Inkesta: egiten dituzun informaziobilaketen inguruan [erantzunak landu] 1. Behar duzun informazio egokia bilatu, aukeratu eta eskuratzerakoan ze zailtasun izaten dituzu? Askotan iritzi jakin bat duten egunkariak edota webguneak erabiltzen ditugu informazioa lortzeko eta objetibotasuna ez da haien ezaugarri nabarmenena. Gainera, atzerriko hizkuntzetan (ingelesa batez ere, eta baita gaztelania ere) egon ohi da sarritan eta euskaraz ezin izaten dugu guk nahi duguna topatu. Hala ere, arlo horretan ere aurrera goaz eta wikipedian adibidez, gero eta errazagoa da euskaraz informazioa topatzea.\n2. Zure bizitzan informazio egokia erabiltzen duzula uste duzu? Zuretzako noiz merezi du informazioa bilatzen denbora asko erabiltzea? Guk uste dugu baietz, baina noizbait telebista edo egunkarietan aurkitu izan dugu manipulatutako informazioa. Hala ere, informazio hori manipulatua dela ohartzeko gaitasuna dugula uste dugu. Denbora asko eskaintzen diogu informazioa bilatzeari eskolako lanak egin behar ditugunean, interesatzen zaigun gairen bat denean edota guri eragiten digun zerbaiten ingurukoa bada bilatzen duguna.\n3. Informazioa bilatzerakoan, Interneten fidagarritasun gutxiko informazio ugari topatu dezakezula uste duzu? Zer egiten duzu horrelako informazioa ez aukeratzeko? Interneten denetik dagoela iruditzen zaigu eta norberak jakin behar duela zer sinetsi eta zer ez. Guk baditugu guri konfiantza ematen diguten webgune batzuk, eta horietan aritzen gara gehienbat. Hala ere, nahitaez topatuko duzu interneten fidagarritasun gutxi duen iragarkiren bat edo beste, nabigatzen ari zarenean ere pantailan agertzen baitira, zuk ezer klikatu gabe. Horiek, ordea, oso errazak dira detektatzen eta badakigu non sartu eta non ez.\ninformazio bilaketaren inkesta\negin dugun inkesta


sanandres / sanba\nsanatorio iz sendategia.\nPasillora joan naiz, zapatak eskuan eta oin puntetan noa zaratarik ez egiteko, eta sanatorioaren aurrealdeko logela batera sartu naiz. Joseba Sarrionandia «Lagun izoztua» - 61. orr.\nMaryren aitak berdin segitzen du; dena dela gelak lortu ditugu Sanatorio moduko batean, Gulfporten, Gorriarengana jaitsi naiz, sanatorioko ordu garden eta mantso, luze eta hutsetara. Edorta Jimenez «Hemingway eta euskaldunak zerbitzu sekretuetan» - 13. orr.\nRicardo, gaztetan krisialdi bat izan eta sanatorio psikiatrikotik pasatu zena, eta orain artikulu bat argitaratu berri duena sendagileek gizartean duten botereaz. Bernardo Atxaga «Groenlandiako lezioa» - 14. orr.\nMugaz bestaldeko udaleku batean zeuden haurrak 1937ko abuztuan Gorlizko sanatorio-ospitalera herriratu zituztenean faxistek euren garaipen moduan ospatu zuten gertaera. Jokin Urain «Errotarria» - 25. orr.


Urtzi Lasa arrasatearrak irabazi du X. Anai Xake Eskola Txapelketa - - Maxixatzen.eus\nUrtzi Lasa arrasatearrak irabazi du X. Anai Xake Eskola Txapelketa\nAnaitasuna Kakute Xake Taldea 2022-05-16 08:43\nHemeretzi gaztetxok parte hartu zuten X. Anai Xake Eskola Txapelketan. Anaitasuna-Kakute taldeko Aritz Soraluzek hirugarren postua lortu zuen, eta Lucia Valorrek gertu izan zuen laugarren postua.\nAtzo, igandea, X. Anai Xake Eskola Txapelketa jokatu zen Anaitasuna-Kakute xake taldearen egoitzan. Haurren eta nerabeen artean xakea sustatzeko antolatu ohi du urtero xake txapelketa herriko xake klubak, eta txapelketa ondo atera zen. Parte hartzaileek eta haien gurasoek goiz ederra igaro zuten Azkoitiko Kultur Etxean.\nHemeretzi lagunek parte hartu zuten proban, eta txapelketa irabazteko hautagai nagusiak ez zuen hutsik egin. Urtzi Lasa Arrasateko Arlutz xake taldeko kideak 5 puntu eskuratu zituen bost partidatan. Jon Urzelai Debako Luzaro Ikastolako kidea sailkatu zen bigarren postuan 4 punturekin, Aritz Soraluze izan zen hirugarrena, puntu berdinekin; hura, ordea, hirugarren sailkatu zen berdinketa hausteko partidan emaitza kaskarragoa lortu zuelako. Anaitasuna-Kakute taldearen harrobiak itxura ona duela erakusteko era balio izan zuen lehiak; izan ere, Alaitz Hidalgo, Maria Okuda eta Erin Goenaga ikasitako guztia taularen aurrean erakusteko gai izan ziren. Lucia Valorrek, berriz, esku-eskura izan zuen sailkapeneko laugarren postua.\nParte hartzaileak Debako (Gipuzkoa) Luzaro Ikastolakoak, Legazpiko (Gipuzkoa) Santikutz xake taldekoak, Arrasateko (Gipuzkoa) Arlutz taldekoak, Eibar (Gipuzkoa) taldekoak, Zumaiako KBI taldekoak eta Azkoitiko Anaitasuna-Kakute taldekoak izan ziren. Sari banaketa ekitaldian Angel Martin kirol zinegotziak parte hartu zuen, eta Ion Kuendek lan ona egin zuen antolaketa eta epaile lanetan. Ekainaren 12an Gurea pilotalekuan jokatuko duten Anaitasuna-GXF Sustapena txapelketara begira aurrekari ederra utzi zuten gaztetxoek.\nBestalde, Anibal Fernandezek galdu egin zuen Eire-Apaolaza Txapelketako kanporaketa Markel Versgaren aurka. Urretxuko (Gipuzkoa) Eire tabernan jokatzen da txapelketa, eta Hector Sanchez azkoitiarrak ezin izan du lehian parte hartu. Anaitasuna-Kakute taldeko zuzendaritza eta bere bazkideak Anaitasuna-GXF Sustapena txapelketari begira jarrita daude orain. Ekainaren 12an jokatuko dute Gurean proba, eta 120 gaztetxo inguru arituko dira nor baino nor gehiago. Ekainaren 26an, berriz, 40. Azkoitia Hiria Txapelketa jokatuko dute Kontzejupean, eta Joxe Azkueren oroimenezko XI. txapelketa izango da.


Euskal AEko esportazioak % 25,5 hazi dira 2011ko hirugarren hiruhilekoan\nEUSKAL AEKO KANPO-MERKATARITZAREN ESTATISTIKAK (KAMEE), 2011KO 3. HIRUHILEKOA\nInportazioek % 11,5 egin dute gora denboraldi berean\nEuskal AEko esportazioak: EUSTATek emandako datuen arabera, esportazioek % 25,5eko hazkunde nominala izan dute 2011ko hirugarren hiruhilekoan. Urte honetan 5.263 milioi euroraino hazi dira, aurreko urtean 4.195 milioi baino zertxobait gehiago izan ziren. Esportazioek hirugarren hiruhilekoan izan duten hazkundeak % 18,4an utzi du 2011ko lehenengo bederatzi hilabeteetan pilatutako tasa.\nEuskal AEko inportazioak: urte honetako hirugarren hiruhilekoan, % 11,5eko hazkunde nominala izan dute inportazioek, eta 4.148 milioi eurora iritsi dira. Inportazio ez-energetikoak bakarrik kontuan hartuta, aztertutako aldian hazkunde handiagoa izan dute (% 12,3), 2.685 milioi euroko balioarekin. Inportazioen urteko lehenengo bederatzi hilabeteetako tasa metatua % 17,6raino hazi da, aurreko urteko aldi beraren aldean, eta inportazio ez-energetikoena % 14,3raino.\nEsportazioen kopuruari inportazioena kenduta, saldo garbia positiboa izan da hirugarren hiruhilekoan; ondorioz, 1.115 milioi euroko merkataritza superabita izan da eta esportazioen estaldura-tasa inportazioen aldean % 126,9koa izan da. Baina inportatu eta esportatu diren produktu energetikoak alde batera utzita, merkataritzako saldo ez-energetikoak 2.053 milioiko superabita izan du (2010. urteko hirugarren hiruhilekoan baino 721 milioi gehiago). Aztertutako aldian, estaldura-tasa ez-energetikoa % 155,7koa izan zen 2010ean eta % 176,4koa izan da 2011n.\nEuropar Batasunerako ziren 2011ko hirugarren hiruhilekoko esportazioak % 36,4 hazi dira, 2010eko aldi beraren aldean. Bolumena eta urtetik urterako hazkundea aintzat hartuta, esportazio horien artean honakoak azpimarratu behar dira: Frantziarakoak (% 20,7), Alemaniarakoak (% 31), Italiarakoak (% 47,1), Belgikarakoak (% 89,6) eta Erresuma Baturakoak (% 18,6). Gainera, Europar Batasuneko herrialde guztiekin hazkunde tasa positiboak eman dira. EB-27tik kanpo, nabarmentzekoa dira hurrengo herrialdeetarako esportazioen hazkundeak: Singapur (% 250,9), Iran (% 243,4) eta Norvegia (% 149,5).\nEuropar Batasunetik etorritako inportazioak % 11,5 gehitu dira; horien artean, bolumena eta urte arteko hazkundea oinarritzat hartuta, inportazio hauek dira aipatzekoak: Alemaniakoak (% 22,6), Frantziakoak (% 24), Italiakoak (% 9,5) eta Belgikakoak (% 32,7). Erresuma Batutik etorritako inportazioek, aldiz, behera egin dute (-% 47,2). Munduko gainerako herrialdeei dagokienez, Singapurretik (% 608,8), Indiatik (% 377,1) eta Ameriketako Estatu Batuetatik (% 111,9) etorritako inportazioen hazkundeak dira azpimarragarrienak.\nMuga-zergak aztertuta, eta esportazioei dagokienez, Garraio-materiala izeneko atala nabarmendu behar da; atal hau garrantzitsuenen artean dinamikoena izan da, % 36ko hazkundea izan du eta hiruhileko horretako esportazio guztien % 21 hartu du. Gainerako atal garrantzitsuek ehuneko apalagoak izan dituzte: Metalak eta beren manufakturak % 5,7 hazi dira eta Material elektrikoa % 5,1. Horrez gain, Plastikoek eta kautxuak (% 198,8) izan duten hazkunde handia azpimarratu behar da, hiruhileko horretan esportatu den guztiaren % 16,6 hartu du eta.\nInportazioei dagokienez, Produktu mineralak azpimarratu behar dira: % 9,9 hazi dira, eta gure inportazioen % 35 hartu dute. Hazkunde garrantzitsuak izan dira Plastikoak eta kautxua (% 70,2) eta Produktu kimikoak (% 66,0) ataletan ere. Hazkunde apalagoak gertatu dira, inportazio garrantzitsuenen artean, Metalak eta beren manufakturak (% 2,1eko hazkundea) eta Material elektrikoa (% 4,0koa) ataletan.\nEsportazioek Araban izan dute hazkunderik handiena. Lurralde horretako hazkundea % 47,8koa izan da 2011ko hirugarren hiruhilekoan, eta batez ere muga-zergen atal garrantzitsuenetan gertatu da: Garraio-materiala (% 47,2), Metalak eta beren manufakturak (% 25) eta Plastikoak eta kautxua (% 243,5); baina, beste aldean, Material elektrikokoek pixka bat behera egin dute (-% 0,6). Arabako inportazioek % 27,3 egin dute gora, eta horien artean garrantzitsuena Metalen eta beren manufakturen hazkundea izan da (% 30,1).\nBizkaiko esportazioak % 20,3 hazi dira, aurreko urteko aldi beraren aldean. Lurralde honetan esportazioek izan duten hazkunde hori, batez ere Produktu mineralak (% 11,3) eta Plastikoak eta kautxua (% 223,4) ataletako salmenten guztirako bolumenak izandako portaera onaren eraginez gertatu dira. Metalek eta beren manufakturek, aldiz, % 7,8 egin dute behera. Guztira, hiru atal horiek lurraldeko esportazio guztien % 68 hartu dute. Bizkaiko inportazioek % 9,9 egin dute gora, batez ere Produktu mineralen (% 10,1) eta Plastikoen eta kautxuaren (% 113,2) inportazioen hazkundeak eraginda. Dena den, Metalek eta beren manufakturek % 4,2 egin dute behera.\nGipuzkoako esportazioek % 16,2 egin dute gora urte honetako hirugarren hiruhilekoan, hiru lurraldeotako hazkunderik txikiena. Garraio-materialak (% 43,8), Metalak eta beren manufakturak (% 13,9) eta Material elektrikoak (% 5) ataletako esportazioak izan dira hiruhileko honetako hazkundeari gehien lagundu diotenak. Gipuzkoako inportazioek % 5,6 egin dute gora. Inportatzen diren bi atal garrantzitsuenetan, Material elektrikoak % 9,7 hazi dira eta Metalak eta beren manufakturak, aldiz, % 3,5 jaitsi dira.


Evander Holyfield - Wikipedia, entziklopedia askea.\nEvander Holyfield (Atmore, Alabama, 1962ko urriaren 19a -) estatubatuar pisu astuneko boxeolari profesionala da, hainbat alditan munduko pisu astunetako boxeo txapelduna izan dena. Pisu astunetan munduko txapeldun hiru aldiz izandako bigarren boxeolaria da; Muhammad Ali izan zen lehena.\nAtmore (Alabama), 1962ko urriaren 19a (58 urte)\nboxeolaria, autobiografialaria eta aktorea\nChris Byrd vs. Evander Holyfield (en)\nLennox Lewis vs. Evander Holyfield (en)\nEvander Holyfield vs. Riddick Bowe (en)\nRiddick Bowe vs. Evander Holyfield III (en)\nEvander Holyfield vs. Michael Moorer (en)\nProfesional gisa 1984an hasi zen. 1990ean, James Buster Douglas mendean hartuta, munduko txapeldun geratu zen. Titulua hiru aldiz defendatu ondoren, Riddick Bowek kendu zion, 1992an. Hurrengo urtean berreskuratu zuen atzera, kendu zionari berari irabazita. Berriro galdu zuen 1994an, Michael Moorerren aurkako borrokaldian.\nHogeita hamalau urterekin, berriro ekin zion pisu astunetako titulua lortzeko prestatze-lanari. Orduko txapelduna, zaletuen gogokoena, Mike Tyson zen. Denen harridurarako, Holyfieldek seigarren borrokaldian menderatu zuen Tyson. Holyfield eta Tyson berriro jarri ziren aurrez aurre 1997ko ekainean; borrokaldietako batean, baina, Tysonek hozka egin zion Holyfieldi belarrian (aurretik Holyfieldek Tysoni buruarekin hainbat alditan kolpatu zuen), eta, borroka galtzeaz gainera, boxeatzeko baimena kendu zioten Tysoni denboraldi baterako. Tysonek Holyfieldi barkamena eskatu zion eta azkenik handik urte batzuetara Holyfieldek Tysoni barkatzen ziola iragarri zuen.\nBere ibilbidean zehar maila bikaineko boxeolariekin lehiatu izan da, horien artean Lennox Lewis, Chris Byrd, Sultan Ibragimov, Nikolay Valuev, Francois Botha eta Mike Tyson.\nWikimedia Commonsen badira fitxategi gehiago, gai hau dutenak: Evander Holyfield\nEvander Holyfield boxeolariaren webgunea (Ingelesez)\nMultimedia: Evander Holyfield\nAzken aldaketa 17 iraila 2020(e)an, 18:31(e)tan\nOrriaren azken aldaketa: 17 iraila 2020, 18:31.


Nola FM transmisorea Zirkuitua azaleko 3KM-5KM bat egiteko? | Handizkako fmuser CZH CZE FM igorlea-FM irrati-igorlea salmenta IN China For\nhasiera » Berriak » Nola FM transmisorea Zirkuitua azaleko 3KM-5KM bat egiteko?\nNola FM transmisorea Zirkuitua azaleko 3KM-5KM bat egiteko?\nData: 2017 05--19 / Kategoria: Berriak\nFMUSER FM transmisoreak Mundu osoko komunikazioetarako erabiltzen dira. FM zirkuitu bat eraikitzeko erraztasuna beste modulazio tekniken artean hain ezaguna zen. Gaur egun FM transmisorearen zirkuituarekin etorri naiz, 3 Km inguruko sorta bat gutxi gorabehera. Zirkuituaren diagrama nahiko zabala zen eta ezin dut web orri honetara sartzeko. Egin klik gainean irudi handia ikusteko. Zirkuitu honetan lan egiten dugu.\nNOLA LAN FMUSER FM igorlea:\nBadira osagai eta zati asko izan zen zirkuitu honetan hain i azalpen ahalik eta simple mantentzeko egingo. Hau ona kalitatea FM frekuentzia egonkor bat ekarri aldatutako osziladore, hau da, benetan inguruan Q2 eta Q3 anti-fasean 50MHz inguruan at lan eraikitako bi osziladoreak arabera igorlea da. irteera bi bildumagile, non bi osziladoreak maiztasunak konbinatu 100MHz seinale bat osatzeko hartu da. Hau bakar ended osziladoreak normala baino egonkortasun handiagoa bat eskaintzen dizu.\nModulazioa D1 / D2 bikoitzeko varicap bikoitza eta C8 kondentsadorearen aldagaiaren bidez egiten da. Alderantzizko alborapen tentsioa varicap-en aldatzean (sarrera-seinale baten arabera), haien edukiera aldatzen duzu, beraz, depositu zirkuituaren erresonantzia maiztasuna. Sarritan sarrera sarearen maiztasun modulura eramaten du. Osziladore / modulagailuaren irteeraren irteera Q4 transistorea erabiliz eraiki den kontrolatzaile baten A klase batera doa. Irteerako seinalea indartu egiten da Q5-en inguruan eraiki den K ikasgelaren potentzia anplifikadorea elikatzeaz.\nOrain, C motako irteerako seinalea, kondentsadoreen eta indargailuen serieko pasabide baxuko iragazkiak elikatzeko. Honen bidez, harmoniarik txikiena ateratzen da irteeran, antena elikatzeko aurretik. D3 LED adierazle bat gehitu dut, eta hori erakusten ari zarela erakusten ari da eta dena ondo funtzionatzen ari da. LED argia ez bada, zerbait gaizki dago eskematikoki. Arazoa osziladoreen zatietan gertatzen da (aholku bat besterik ez). Halaber, ia kondentsadore aldagarri guztiak ezabatu nituen, baina bat sintonizatzeko, jatorrizko eskemak askoz ere aldagaien kondentsadore gehiago zituelako eta zaila egiten zitzaidana.\nCOVER GAMA FM CIRCUIT:\nFM zirkuitu honetan irteerako seinalea boterea 2.5W da. 2.5W FM seinalea At da 5 estaltzen gai - 7 Km Distantzia ikusmena lerro onekin. Eta kasurik onenean ere, nahiz eta agian ez da iritsi 10km gutxi gorabehera. Beraz, uste dut zirkuitu hori estali egingo 3 Km bitartekoa nahiz eta baldintza onenetan edo txarrena kanpoko erdi pean esateko azoka izango da.\nZirkuitu hau Europako FM hartzientzako sistemetarako diseinatu zen, baina Amerikan ere lan egingo zuen arren, ez dakit ziur audioaren kalitatea bera izango dela. Hori dela eta, 50us preemphasis bat erabiltzen dut, hau da, Europako estandarra eta AEBk 75us preemphasis-ekin lan egiten du.\nZirkuitu hau eraikitzen, PCB gogoetak batzuk bertan jarraitu behar duzu. Oso garrantzitsua da beharrean lurretik hegazkin batean erabili beheko trenbide baten sistema kableatuaren denean. Hau lur eremua eta egonkortasuna handitzen. halaber balun bat eraiki dezakezu antena feed lerroan 3 4 edo mutilaren arabera zertxobait lehenago Kable koaxiala of bihurtzen 21 hazbeteko luzera batekin. Ondorioz honetan eremuak elektrikoa kable kanpoaldeko shell on entzunezkoen tranpa oihartzun bat sortuko da, eta hori eragozteko egiteko antena du, hau da, nahi ez diren zati bat.\nInoiz ez hasteko igorlea karga gabe.\nEz baduzu konektatutako antena bada besterik jarri dummy karga 50ohm of erresistentzia 2W (karbono, ez alanbre zauria) at eta probatu zure zirkuituan.\nduzun guztia proiektu hau nahi izango, hau saiatu ez eta bidaltzeko zure emaitza espero dut. For kontsultak mesedez erabili beheko iruzkin koadroan, zoriontsu erantzun ahal izango dut. Zoriontsu DIY making\nbat erosi nahi baduzu FM transmisorea eta irrati bat eraikitzeko, ongi etorria me harremanetan jartzeko. Gure ingeniari irtenbide bat eskainiko du.\n«Aurreko: Nola Encoder ezarri Your Live Stream IPTV Broadcast for?


Front-ball: Etxebarria hirugarren New Yorken, Waltary kubatarrak aise bereganatu duen txapelketan — Euskal Kultura\nHemen zaude: Hasiera → Albisteak → Front-ball: Etxebarria hirugarren New Yorken, Waltary kubatarrak aise bereganatu duen txapelketan\nNew York, Estatu Batuak. New Yorkeko txapelketarenak egin du eta Euskal Pilota Federazioko ordezkariak gustura ekin diote euskalerriratzeari Iker Etxebarriak (Artea) lortutako hirugarren postua erdietsita eta Aitor Erauzkinek emaniko maila ikusita, azken honek tantu batzuen erruz ez baitzuen final laurdenetan egoterik izan, Kepa Arroitajauregi Euskadiko Euskal Pilota Federazioko koordinatzaileak norgehiagokatik bertatik azaldu digunez.\n[Partiden eta irabazleen laukia]\nEztabaidarik gabe txapelduna Waltary kubatarra izan da. Arroitajauregiren esanetan, "beste behin argi utzi du onena zein den eta inolako arazo gabe hartu ditu mendean guztiak. Abiadura itzela ematen dio pilotari eta horrek denak dantzan jartzen ditu. Medina mexikarra berriz txapeldunorde gelditzearekin konformatu behar izan du. Angelun gertatu zitzaion lez, Iker Etxebarria izan da biei, batari ligatxuan eta besteari finalerdietan, arazo gehien sortu dien pilotaria".\nGaur eguerdian Biarritz-en izango dira denak bueltako hegaldia igaro ostean.\nTxapeldunak euren kopekin joan den larunbatean New Yorken


Emozioen eta teknologia berrien inguruko ikastaro bana antolatu du Azkoitia Lagunkoiak - Urola Kostako Hitza : Urola Kostako Hitza\nEmozioen eta teknologia berrien inguruko ikastaro bana antolatu du Azkoitia Lagunkoiak\nBi ikastaroak doakoak dira, baina beharrezkoa da aurrez izena ematea. Izena emateko azken eguna otsailaren 16a izango da. Emozioen inguruko ikastarorako izena Udaleko Ongizate Sailean eman behar da, eta KZgunean teknologia berrien ingurukorako.\nAzkoitia Lagunkoiaren ikastaro batean parte hartu zuten herritarrak. (Azkoitiko Udala)\nAzkoitia Lagunkoiak emozioen kudeaketari eta teknologia berrien erabilerari buruzko saioak antolatu ditu. Nola mantendu modu adimentsuan gure emozioak ikastaroa Nerea Galdona psikologo eta ikertzaileak gidatuko du. Saioak otsailaren 21ean, 23an eta 28an nahiz martxoaren 2an eta 7an izango dira Elkargunean, 10:30etik 12:30era. Ikastaroa doakoa da, baina beharrezkoa da aurrez izena ematea. Interesatuek Udaleko Ongizate Sailera joan, 943 85 71 74 zenbakira deitu edo gizar@azkoitia.eus helbidera idatz dezateke. Izena emateko azken eguna otsailaren 16a izango da.\nTeknologia berrien inguruko ikastaroa ere antolatu dute, eta bi atal izango dituzte saio horiek. Batetik, spartphoneen eta tableten erabilera landuko dute. Saio horiek otsailaren 19tik 27ra izango dira, 16:00etatik 18:00etara. Bestetik, berriz, Osakidetzarekin izapideak on line nola egin ikasi ahal izango dute bertaratzen diren herritarrek. Saio horiek otsailaren 15ean eta 16an izango dira 18:00etatik 20:00etara bitartean. Teknologia berrien inguruko ikastaroa ere doakoa da, eta Elkarguneko KZgunean egingo dituzte bi saioak. Izena KZguneko 943 02 36 19 telefono zenbakira deituta edo tutor.azkoitia@kzgunea.net helbidera idatzita eman behar da.